Menjejaki Keturunan Baginda Nabi Sehingga Ke Nabi Adam A.S

Kelahiran baginda ﷺ adalah rahmat buat seluruh alam sehingga membawa manusia sekaliannya daripada kegelapan menuju kearah nur yang bercahaya. Dialah Nabi Muhammad ﷺ bin Abdullah, seorang utusan terakhir Allah buat umat terakhir, pembawa petunjuk dan juga rahmat.

Bagi menyelidiki keturunan penuh baginda, molek sekiranya kita melihat keturunan baginda ﷺ yang berantai sampai kepada Nabi Adam as satu persatu.

Bapa baginda telah dikahwinkan oleh Abdul Mutallib dengan seorang wanita Quraisy yang paling mulia keturunan dan kedudukannya iaitu Aminah binti Wahab. Bapa Aminah adalah ketua Bani Zuhrah dari segi hubungan nasab dan kemuliaan. Alhasil daripada perkahwinan inilah lahirnya Nabi Muhammad ﷺ .

Datuknya Abdul Mutallib merupakan insan yang bertanggungjawab menjaga baginda setelah baginda kehilangan ayah dan ibunya serta merupakan insan yang berperanan dengan menamakan nama baginda sebagai Muhammad di hadapan kaabah. Abdul Mutallib adalah terkenal di dalam sejarah arab Quraisy bahkan kisahnya diabadikan di dalam Al-Quran berkait dengan doanya memohon agar Allah melindungi kaabah daripada niat bala tentera Abrahah yang ingin membalah. Sehingga akhirnya dihantar burung ababil satu demi persatu lenyap tentera Abrahah.

Manakala Hashim pula nama asalnya adalah Amru seperti mana yang dinukilkan oleh Al-Mubarakfuri. Nama Hashim itu datang sempena perkataan hashm (memecahkan) oleh sebab kerjanya ketika itu adalah memecahkan roti untuk dibuat bubur kepada para Jemaah haji. Beliau juga merupakan orang yang bertanggungjawab mengendalikan urusan siqayah dan rifadah (minuman dan makanan para Jemaah haji).

Said Ramadhan al-Buthi menyatakan bahawa Abdul Manaf adalah bapa kepada Hashim atau nama sebenarnya ialah Mughirah. Bapanya Qusay bin Kilab adalah individu yang bertanggungjawab menyatu-padukan keturunan Quraisy yang menetap di Mekah dan kawasan pinggirannya. Bani Quraisy yang pada awalnya terbahagi kepada heterogen kabilah seperti Jumah, Sahm, Makhzum, Tayyim dan Zuhrah akhirnya disatukan Qusay sehingga usaha ini menyebabkan keturunan mereka dimuliakan.

Adnan ialah datuk yang ke-20 dalam keturunan Nabi Muhammad ﷺ dan daripada keturunan inilah orang-orang arab mendapat nasab mereka yang disebut sebagai Arab Adnan.

Cucu kepada Adnan iaitu Nizar mempunyai empat orang anak iaitu Iyad, Anmar, Rabiah dan Mudhar dan anak cucunya ini telah berpecah ke merata tempat.

Daripada Mudhar itu maka terbina dua rumpun yang sangat besar iaitu daripada keturunan anaknya Qays Ahlan bin Mudhar dan Ilyas bin Mudhar. Maka, cicit kepada Ilyas adalah punca kepada lahirnya Bani Quraisy oleh kerana keturunan Quraisy adalah daripada anak cucu Fihr bin Malik bin Al-Nadr bin Kinanah.

Jelas bahawa inilah nasab keturunan Nabi Muhammad ﷺ yang disepakati oleh para ulama sepertimana yang disebut oleh ramai tokoh seperti Al-Mubarakfuri dan Dr. Said Ramadhan Al-Buthi:

Muhammad bin Abdullah bin Abdul Mutallib bin Hashim bin Abdul Manaf bin Qusay bin Kilab bin Murrah bin Kaab bin Luaay bin Ghalib bin Fihr bin Malik bin al-Nadr bin Kinanah bin Khuzaimah bin Mudrikah bin Ilyas bin Mudhar bin Nizar bin Maad bin Adnan.

Al-Mubarakfuri mengatakan bahawa di antara Adnan dan Nabi Ibrahim adalah diselangi oleh 40 orang bapa. Keturunan Adnan adalah berasal daripada keturunan Qaydar yang merupakan salah seorang daripada 12 anak Nabi Ismail dan menetap di Mekah untuk meneruskan kesinambungan zuriat.

Ini berlaku oleh sebab kisah Nabi Ibrahim yang meninggalkan Hajar dan Ismail kerana perintah Allah di kawasan telaga Zamzam, iaitu satu kawasan Masjidilharam yang teratas. Lalu Nabi Ibrahim berangkat kembali ke Palestin sementara Ismail dan ibunya Hajar tinggal bersendirian di sana sehinggalah Allah mengurniakan pancaran mata air Zamzam yang menjadi sumber kehidupan mereka yang sangat terkenal kisahnya.

Burung-burung berpuing-puing di atas lembah tanda punca air buat hidupan di tengah padang pasir sehingga tatkala itu datanglah satu kabilah dari Yaman yang dikenali sebagai Kabilah Jurhum dan bersama mendiami kawasan Mekah secara tetap setelah mendapat keizinan kerana sebelumnya mereka hidup berpindah-randah.

Ringkasnya, Nabi Ismail mula hidup bersama kabilah Jurhum serta mempelajari bahasa Arab sehingga dewasa. Kemudian Nabi Ismail mendapat 12 orang anak lelaki hasil perkahwinannya dengan puteri kepada Mudad bin Amru yang merupakan ketua kabilah Jurhum. 12 orang anak Nabi Ismail itu adalah Nabit,Qaydar, Adbail, Mibsham, Mishma, Duma, Misha, Hadad, Yatma, Yatur, Nafis dan Qayduman.

Akhirnya lahirlah keturunan anak cucu Adnan daripada susur galur anak Nabi Ismail yang kedua iaitu Qaydar diselangi oleh hampir 35-40 orang bapa diantara keduanya. Ini bertepatan dengan sabda Nabi Muhammad ﷺ yang bermaksud:

“Sesungguhnya Allah telah memilih akan Kinanah daripada anak cucu Ismail. Dan telah dipilih Quraisy daripada keturunan Kinanah, dan dipilih Bani Hasyim daripada Quraisy, dan aku dipilih daripada Bani Hasyim.” (HR Muslim).

Nabi Ibrahim “Khalilullah” juga dikenali sebagai bapa kepada para nabi oleh sebab daripada keturunan baginda lahirnya ramai para nabi dan rasul seperti Nabi Ismail dan Nabi Yaakub kemudian daripada Nabi Yaakub lahir pula Nabi Yusuf. Jalur nasab Nabi Ibrahim juga melahirkan  Nabi Daud dan anaknya Nabi Sulaiman, Nabi Ayyub, Nabi Yusuf, Nabi Musa, Nabi Harun, Nabi Zakariyya, Nabi Ilyas, Nabi Yahya dan Nabi Isa Alaihimussalam.

Kata Ibnu Kathir, keturunan Nabi Ibrahim adalah daripada anak Nabi Nuh dengan menyatakan bahawa:

Ibrahim bin Tarikh bin Nahur bin Sarukh bin Ra’u bin Falikh bin A’bir bin Syalih bin Arfakhasyaz bin Sam bin Nuh.

Keturunan Sam bin Nuh adalah keturunan yang selamat daripada banjir besar yang meneggelamkan seluruh umat Nabi Nuh yang tidak beriman selepas berdakwah begitu lama. Firman Allah:

“Dan sesungguhnya Kami telah mengutus Nabi Nuh kepada kaumnya, maka tinggalah dia dalam kalangan mereka selama sembilan ratus lima puluh tahun akhirnya mereka dibinasakan oleh taufan sedang mereka berkeadaan zalim (dengan kufur derhaka)”. (Al-Ankabut:14).

Ibnu Kathir menyebutkan: Nuh bin Lamik bin Mathushalikh bin Khunukh (dikatakan bahawa dia merupakan Nabi Idris As) bin Yarid bin Mahla’il bin Qainan bin Anush bin Syith bin Adam As.

Dianggarkan juga bahawa jarak masa di antara Nabi Nuh dan Nabi Adam adalah kira-kira seribu tahun yang bersamaan dengan 10 kurun. Sabda Nabi Muhammad :

Maksudnya: “Wahai Rasulullah SAW, apakah Adam itu termasuk daripada seorang Nabi?” Baginda SAW bersabda, “Benar.” Lelaki itu bertanya lagi, “Berapa jarak antara Adam AS dengan Nuh AS?” Rasulullah SAW bersabda: “10 kurun”. ( Sahih Ibn Hibban: 6190).

Sesungguhnya ini merupakan suatu penjagaan Allah terhadap baginda ﷺ dengan memelihara keturunan baginda daripada keturunan yang baik-baik belaka bahkan daripada keturunan para anbiya, pembawa risalah-Nya.

RUJUKAN:

Saffiyu Al-Rahman Al-Mubarakfuri. Sirah Nabawiyyah:Al-Rahiq Al-Makhtum, terj. Mohammad Ramzi Omar.

Abu Fida Ismail ibn Umar Ibn Kathir, Qisas Al-Anbiya.

Said Ramadhan Al-Buthi, Fiqh Sirah.

Bakhit Hj. Ali, Fiqh Sirah.


Perbandingan Bahasa: Jawa VS Sunda

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Jawa dituturkan oleh 80 juta orang di Indonesia dan Surinam. Bahasa Austronesia tersebut dituturkan di Jawa Tengah, Jawa Timur, Jawa Barat, Madura, Bali, dan Lombok, Indonesia. Bahasa tersebut dikenali sebagai “Båså Jåwå”.

Bahasa Sunda dituturkan oleh 39 juta orang di Indonesia. Bahasa Austronesia tersebut dituturkan di Jawa Tengah, Banten, Jakarta, dan Lampung. Bahasa tersebut dikenali sebagai “Basa Sunda”.

Apakah perbezaan dan persamaan antara Bahasa Jawa dengan Bahasa Sunda? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

Tumpuan penulis untuk artikel ini adalah Bahasa Jawa Ngoko. dan Bahasa Sunda Biasa.

NAMA BAHASA

Perhatikan nama asal dalam kedua-dua bahasa tersebut. Bahasa Jawa dikenali sebagai “Båså Jåwå” manakala Bahasa Sunda sebagai “Basa Sunda”.

Perkataan “båså” membawa maksud “ucapan”. Nama “Jåwå” dipercayai merujuk kepada nama sejenis tumbuhan yang bernama saintifik “Panicum viride”. Perkataan “båså” berasal daripada Sanskrit, “bhasa (भाषा)”.

Perkataan “basa” membawa maksud “bahasa”. Nama “Sunda” dipercayai berasal daripada imbuhan Sanskrit, “su-” yang bermaksud “kebaikan”. Perkataan “basa” berasal daripada Sanskrit, “bhasa (भाषा)”.

NOMBOR

Antara perbandingan yang dapat dilihat dalam kedua-dua bahasa tersebut ialah “nombor”. Nombor telah ditakrifkan sebagai “tanda yang menyatakan bilangan” menurut Kamus Dewan Edisi Keempat.

Antara nombor yang terdapat dalam Bahasa Jawa ialah “songo” yang bermaksud “sembilan”. Perkataan tersebut berasal daripada Proto-Austronesian, *Siwa. Nombor tersebut harfiahnya bermaksud “sembilan”.

Antara nombor yang terdapat dalam Bahasa Sunda ialah “salapan” yang bermaksud “sembilan”. Nombor tersebut berasal daripada perkataan “sa-alapan” yang masing-masing bermaksud “satu ambilan”. Nombor tersebut harfiahnya bermaksud “-1+10”.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Saya suka minum air kelapa”.

Bahasa Jawa:
Aku sênêng ngombé banyu dêgan.

Bahasa Sunda:

Abdi reseup nginum cai dewegan.

Bahasa Jawa dan Bahasa Sunda masing-masing menggunakan “aku” dan “abdi” untuk Kata Ganti Nama Diri Pertama seorang. Perkataan “aku” berasal daripada Proto-Austronesia, *i-aku. Perkataan “abdi” berasal daripada Arab, “abdi (عَبْد)” yang bermaksud “hamba”.

Bahasa Jawa dan Bahasa Sunda masing-masing menggunakan “sênêng” dan “reseup” untuk “suka”. Perkataan “sênêng” sepadan dengan “senang” dalam Bahasa Melayu. Tiada padanan bagi perkatan “reseup”.

Bahasa Jawa dan Bahasa Sunda masing-masing menggunakan “banyu” dan “cai” untuk “air”. Kedua-dua perkataan tersebut masing-masing sepadan dengan perkataan “danau”, dan “cair” dalam Bahasa Melayu.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Saya tidak suka makan ikan”.

Bahasa Jawa:
Pådhå ora sênêng mangan iwak.

Bahasa Sunda:
Aranjeunna henteu reseup dahar lauk.

Bahasa Jawa dan Bahasa Sunda masing-masing menggunakan “ora” dan “henteu” untuk “tidak”. Perkataan “ora” sepadan dengan “tidak” dalam Bahasa Melayu. Perkataan “henteu” sepadan dengan “hindi” dalam Bahasa Tagalog.

Bahasa Jawa dan Bahasa Sunda masing-masing menggunakan “mangan” dan “dahar” untuk “makan”. Perkataan “mangan” sepadan dengan “makan” dalam Bahasa Melayu. Tiada padanan bagi perkataan “dahar”.

Bahasa Jawa dan Bahasa Sunda masing-masing menggunakan “iwak” dan “lauk” untuk “ikan”. Perkataan “iwak” sepadan dengan “faiva” dalam Bahasa Samoa. Perkataan “lauk” sepadan dengan “lauk” dalam Bahasa Melayu.

ANALISIS AYAT TIGA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Saya akan makan nasi ayam di restoran ini”.

Bahasa Jawa:
Aku arêp mangan segå pithik ning warung kaé.

Bahasa Sunda:
Abdi badé tuang sangu hayam di warung kitu.

Bahasa Jawa dan Bahasa Sunda masing-masing menggunakan “pithik” dan “hayam” untuk “ayam”. Perkataan “hayam” sepadan dengan “ayam” dalam Bahasa Melayu. Tiada padanan bagi perkataan “pithik”.

Bahasa Jawa dan Bahasa Sunda masing-masing menggunakan “kaé” dan “kitu” untuk “ini”. Perkataan “kitu” sepadan dengan “itu” dalam Bahasa Melayu. Tiada padanan bagi perkataan “kaé”.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.

Antara perkataan yang terdapat dalam Bahasa Jawa ialah “alaki”, “alas”, “alun”, “ampal”, dan “angsang”. Kelima-lima perkataan tersebut masing-masing bermaksud “kahwin”, “hutan”, “ombak”, “kumbang”, dan “insang”.

Antara perkataan yang terdapat dalam Bahasa Sunda ialah “anuna”, “apuy”, “asang”, “awak”, dan “babar”. Kelima-lima perkataan tersebut masing-masing bermaksud “dia”, “api”, “insang”, “badan”, dan “untuk melahirkan”.

Bagi penulis, perkataan “alaki” dalam Bahasa Jawa seolah-olah seperti perkataan “berlaki” dalam Bahasa Melayu. Perkataan “apuy” dalam Bahasa Sunda seolah-olah seperti perkataan “api” dalam Bahasa Melayu.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Jawa dan Sunda dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Jawa, dan Bahasa Sunda. Kedua-dua bahasa tersebut adalah serumpun dengan Melayu, Tagalog, Hawaii, Malagasy, Amis, dan sebagainya di bawah keluarga Austronesia.

Menurut saudara @/amrandika di Twitter, terdapat beberapa perkataan Jawa telah masuk ke dalam Bahasa Melayu. Antara perkataan tersebut ialah “ratu”, “pedoman”, “patut”, dan “anut”.

Menurut laman sesawang SEAlang Library Indonesia, terdapat beberapa perkataan Sunda telah masuk ke dalam Bahasa Indonesia. Antara perkataan tersebut ialah “awewe”, “babahu”, “bagong”, dan “baheula”.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalam menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

Kalau anda berminat dengan artikel-artikel yang membahaskan mengenai kebudayaan Alam Melayu, kami nak cadangkan karya terbaru kami iaitu Hikayat Adiwangsa yang merupakan sebuah karya fantasi yang sangat penuh dengan elemen-elemen Tamadun Melayu. Boleh beli di: http://bit.ly/HikayatAdiwangsa

RUJUKAN:

Temubual penulis bersama penutur jati Bahasa Jawa dan Bahasa Sunda.

Dewan Bahasa dan Pustaka: Perbandingan. Dicapai pada 22hb Disember 2021 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 22hb Disember 2021 dari https://kbbi.kemdikbud.go.id/entri/bahasa

Javanese Alphabet. Dicapai pada 22hb Disember 2021 dari https://omniglot.com/writing/javanese.htm

Omniglot: Sundanese. Dicapai pada 22hb Disember 2021 dari https://omniglot.com/writing/sundanese.php

The Sound of Javanese Language. Dicapai pada 22hb Disember 2021 dari https://youtu.be/39x8nLpuxxg

The Sound of Sundanese Language. Dicapai pada 22hb Disember 2021 dari https://youtu.be/aDnXvKO6DgY

Austronesian Comparative Dictionary: Javanese. Dicapai pada 22hb Disember 2021 dari https://www.trussel2.com/ACD/acd-l_j.htm#Javanese

Austronesian Comparative Dictionary: Sundanese. Dicapai pada 22hb Disember 2021 dari https://www.trussel2.com/ACD/acd-l_s.htm#Sundanese

Kembar Kata Etimologi. Dicapai pada 22hb Disember 2021 dari https://mobile.twitter.com/amr…/status/1263878138347393024

SEAlang Library Indonesia. Dicapai pada 22hb Disember 2021 dari http://sealang.net/indonesia/dictionary.htm


Abu Simbel – Kuil Firaun Yang Menentang Nabi Musa A.S

Kuil Abu Simbel merupakan sebuah kompleks kuil batu besar yang terletak di sempadan Mesir-Sudan. Dua buah kuil dari kompleks ini dibina pada kurun ke-13SM semasa era pemerintahan Ramses II. Walaupun kompleks kuil ini pada hari ini dikenali sebagai Kuil Abu Simbel, ia disebut sebagai ‘Kuil Ramses, Kekasih Amun’ pada zaman silam.

Pada tahun 1960an, Empangan Tinggi Aswan dibina dan hal ini mendorong kepada pembentukan Tasik Nasser sekaligus mengancam kewujudan Kuil Abu Simbel. Lantaran itu, kuil ini dipindahkan sepenuhnya pada tahun 1968.Gerbang ke Kuil Besar Abu Simbel, yang memiliki empat buah patung Ramses II

PEMBINAAN KUIL AGUNG ABU SIMBEL

Kuil Abu Simbel mempunyai dua buah kuil (Kuil Besar dan Kuil Kecil) yang diukir pada sisi gunung. Kompleks kuil ini dibina pada era pemerintahan Ramses II, salah seorang firaun yang paling masyhur.

Menurut beberapa sejarahwan, usaha pembinaan Kuil Abu Simbel bermula sekitar tahun 1264SM. Hal ini berdasarkan penemuan hasil-hasil seni yang menghiasi rungan dalam Kuil Besar yang mengisyaratkan bahawa monumen tersebut dibina untuk meraikan kemenangan Ramses II ke atas bangsa Het (Hittite) dalam Pertempuran Kadesh pada tahun 1274M.

Tahun 1244SM juga dikemukakan sebagai tahun di mana pembinaan Kuil Abu Simbel dimulakan. Menurut hipotesis ini, kuil tersebut terletak di sempadan wilayah Nubia, justeru pembinaannya hanya berlaku sesudah kempen ketenteraan ke atas bangsa Nubia selesai dijalankan oleh firaun.

Walau apapun keadaannya, sejarahwan sependapat dalam mengatakan bahawa pembinaan Kuil Abu Simbel ini memakan masa selama 20 tahun. Pada gerbang Kuil Besar, diukir empat buah patung besar Ramses II dalam postur duduk (berukuran 20 meter atau 65 kaki tinggi).

Sementara itu di Kuil Kecil pula, yang mana kuil ini berkemungkinan dibina untuk Nefertari si isteri Ramses II, gerbangnya dihiasi oleh dua buah patung ratu dan empat buah patung firaun yang masing-masing berukuran 10 meter (33 kaki) tinggi.

MATAHARI BERSINAR KE RUANGAN DALAM BILIK SUCI

Salah satu perkara yang paling mengujakan tentang Kuil Abu Simbel adalah ruangan dalam Kuil Besar. Dalam ruangan keramat ini, terdapat empat buah patung yang masing-masing merujuk kepada Ra, Amun, Ptah dan Ramses. Kuil ini dibina dalam keadaan yang membolehkan sinar matahari memasuki secara langsung ke dalam ruangan dalam ini dan menyinari tiga buah patung tersebut pada setiap tanggal 21 Februari dan 22 Oktober.

Patung Ptah dibiarkan tidak disinari matahari dan hal ini berkemungkinan disebabkan oleh Ptah merupakan dewa yang dikaitkan dengan Alam Kematian. Secara tradisi, dua tarikh berkenaan dianggap sebagai hari lahir dan hari pemahkotaan firaun walaupun tiada bukti yang sahih bagi mendokong dakwaan ini. Apapun, tarikh tersebut tetap diakui sebagai tarikh yang berkait dengan peristiwa besar dalam kehidupan Ramses II.

TERKAMBUS DI SEBALIK PADANG PASIR

Kuil Abu Simbel kemudiannya ditinggalkan dan ia terkubur di sebalik padang pasir selama ribuan tahun. Monumen ini dilupakan oleh manusia dan hanya ditemui semula pada awal kurun ke-19. Penemuan semula ini dipercayai dilakukan oleh seorang pengembara dan ahli geografi Switzerland yang bernama Johann Ludwig Burckhardt (tokoh yang menemukan Petra, Jordan).

Menurut satu versi penceritaan, pada tahun 1813, Burckhardt mengembara ke Sungai Nil dan pada waktu itulah beliau menemui bahagian atas Kuil Besar yang terdedah di sebalik timbunan pasir. Dalam versi yang lain, diceritakan bahawa pengembara Switzerland itu dibawa ke tapak berkenaan oleh seorang kanak-kanak warga Mesir yang bernama Abu Simbel. Lantaran itu, monumen berkenaan dinamakan bersempena beliau.

Burckhardt sendiri tidak dapat menggali kuil tersebut. Beliau menceritakan perihal tapak berkenaan kepada rakannya, Giovanni Battista dan mereka berdua cuba menggali monumen berkenaan bersama-sama, namun tidak meraih keberhasilan. Pada tahun 1817, Battista kembali semula ke tapak itu dan berjaya menggalinya. Segala barangan berharga dan barangan yang boleh diangkat dikeluarkan daripada kuil tersebut.

TERKAMBUS DI SEBALIK PADANG PASIR

TERSELAMAT DARIPADA KEMUSNAHAN

Sekitar 1960an, keadaan Kuil Abu Simbel terancam akibat pembinaan Empangan Tinggi Aswan. Kesemua pihak berkuasa bersepakat untuk menyelamatkan monumen tersebut dan cadangan demi cadangan berkenaan langkah pelaksanaan usaha tersebut dikemukakan. Justeru pada akhirnya, mereka sebulat suara memutuskan untuk membongkar dan kemudian memasang semula kuil tersebut di lokasi lain.

Usaha yang dimulakan secara rasmi pada tahun 1964 ini disiapkan pada tahun 1968, setelah lapan tahun usaha peringkat antarabangsa yang melibatkan 1000 orang pekerja itu berlangsung. Memetik Ashley Cowie yang menjelaskan bagaimana pemindakan ini dijalankan, “Dua buah kuil Abu Simbel dipotong menjadi 1035 bongkah batu yang setiap satunya seberat 20 hingga 30 tan.

Sementara itu, empat buah patung besar Ramses II yang berpostur duduk dan enam buah lagi patungnya yang berpostur berdiri dipotong menjadi beberapa bahagian. Bahagian-bahagian ini kemudian dinaikkan pada puncak cerunam yang berukuran 64 meter (210 kaki) lebih tinggi berbanding lokasi asal.

Kemudian, bahagian-bahagian ini dipasang semula sehingga mengembalikan dua buah kuil itu ke bentuk asalnya.” Ashley Cowie turut menambah bahawa, “Bukit-bukit buatan dibina di sekitar tapak berkenaan sebagai pelindung daripada ancaman sungai.”

Usaha ini dianggap oleh banyak pihak sebagai salah satu kejayaan terbesar manusia dalam bidang kejuruteraan arkeologi. Pada hari ini, kuil tersebut merupakan sebahagian daripada Tapak Warisan Dunia UNESCO dengan dikenali sebagai “Monumen-Monumen Suku Nubia Meliputi Abu Simbel Hingga Ke Philae”. Sebagai tapak pelancongan yang masyhur, Kuil Abu Simbel turut direkodkan sebagai yang paling kerap dikunjungi di Mesir selepas Piramid Giza.

TERJEMAHAN:

Wu Mingren. (13 November 2019). Abu Simbel: The Great Temple of Ramesses II was Almost Lost. Ancient Origins. https://www.ancient-origins.net/ancient-places-africa/abu-simbel-enormous-temple-great-ramesses-ii-was-buried-3000-years-008528


A Famosa Dibina Menggunakan Batu-Batan Daripada Masjid Dan Batu Nisan?

Tetapi adakah ini berdasarkan fakta, atau mitos? Siapa yang dapat mengesahkan hal ini? Tulisan-tulisan utama mengenai Melaka zaman itu (seperti Suma Oriental) ditulis oleh mereka yang tiba di Melaka selepas penaklukan Portugis. Malah Sejarah Melayu juga disusun kemudian selepas itu.

SAKSI

Sebenarnya, terdapat saksi kepada kejatuhan dan penjarahan Kota Melaka pada 1511. GIOVANNI DA EMPOLI (1483-1517), seorang pedagang muda dari Florence, Itali telah menghabiskan masa selama enam bulan yang genting di Melaka. Beliau telah menceritakan pengalaman itu dalam warkah kepada bapanya, di Itali. Warkah ini kini tersimpan di perpustakaan Bibloteca Nazionale Centrale, di Florence.

SIAPA SEBENARNYA GIOVANNI DA EMPOLI?

Giovanni da Empoli dilahirkan di Florence pada tahun 1483. Semasa berusia belasan tahun, berpangkalan di Lisbon, Empoli luas pergaulannya dengan ramai pedagang dari seluruh Eropah dan berkebolehan bertutur dalam pelbagai bahasa.

Tanggal 6 April 1503, pedagang muda Itali ini meninggalkan Lisbon bersama angkatan laut Afonso de Albuquerque dan memulakan pengembaraannya ke Asia Tenggara.

Pada awal kurun ke-16, Portugal giat meluaskan pengaruhnya melalui penguasaan laluan maritim ke Asia Jauh (Asia Tenggara) Sebagai sebahagian dari strategi ini, de Albuquerque telah menawan Goa pada tahun 1510 dan Melaka pada tahun 1511. Walaupun Giovanni bukan soldadu, beliau dan anak kapal yang lain telah terpaksa melibatkan diri dalam kedua-dua penaklukan ini.

PEMBINAAN ‘KOTA KAYU’ DAN KUBU BATU

Giovanni berada di Melaka selama enam bulan sejak 28 Jun 1511. Soldadu Portugis berkhemah di daratan Melaka, sentiasa bersenjata dan berpakaian baju perisai. Dalam masa sebulan, mereka membina ‘kota kayu’. Kemudian,

“Kami menyediakan satu [kubu] batu yang kami bina dengan merombak rumah-rumah orang ‘Moor’, masjid-masjid dan bangunan-bangunan mereka yang lain. Kami bangunkannya penuh susah payah dengan menanggung batu-batan tersebut di atas belakang kami; dan setiap kami menjadi buruh kasar, tukang bina dan pemotong batu.”

Keadaannya sungguh sukar:

“Kami membina kota dengan senjata kami di bawah terik matahari yang sukar digambarkan. Makanan yang ada cuma nasi (…) Tiada sesiapa yang terlepas dari menghidapi demam yang menggerunkan, di mana mayat terbaring di kediaman kapten selama dua atau tiga hari (…) Saya jatuh sakit mulai Oktober, dan selama lima puluh hari saya berada dalam keadaan demam teruk dan berpanjangan sehingga saya kehilangan akal.”

Disangkakan beliau akan mati. Sebaliknya, beliau meninggal enam tahun kemudian, berhampiran Canton, Tanah Besar China.

MENGAPAKAH PENULISAN GIOVANNI DA EMPOLI PENTING?

Berbeza dengan penulisan yang lain mengenai Melaka pada zaman itu – seperti karya Varthema, Tomé Pires, Barbosa – Giovanni da Empoli telah menyaksikan sendiri peristiwa-peristiwa 1511.

Semasa pengembaraannya, Giovanni telah menulis dua warkah kepada bapanya di Florence, berjarak sepuluh tahun.

Seperkara yang menarik tentang dua warkah ini ialah suara Giovanni. Sering berbaur…ada kalanya beliau menulis dalam nada selaku orang kanan de Alburquerque, ada kalanya cuma sebagai pedagang menumpang angkatan laut Portugis. Namun sering, tulisan beliau lengkap dengan unsur kemanusiaan – pemerhatian beliau terhadap peradaban, muamalat, bahasa dan budaya bangsa yang beliau temui.

Tambahan lagi, catatan Giovanni merupakan catatan saksi mata hari-hari akhir sebuah Empayar, dan di atas robohan Kota Melaka, pembinaan A Famosa.

RUJUKAN:

The Far East in the Early 16th Century: Giovanni da Empoli’s Travels oleh Nunziatella Alessandrini

Artikel dinaikkan selepas mendapat keizinan daripada Melaka In Fact, pemilik asal artikel.


Kenapa Buffet Dan Steamboat Dianggap Murah?

Orang selalu cakap kalau nak makanan murah dan berbaloi boleh ambil buffet ataupun steamboat. Ini kerana dengan membayar sejumlah amaun tertentu, anda boleh makan sepuas-puasnya sehingga perut anda kembung.

Oleh sebab itu buffet dan steamboat sentiasa menjadi pilihan untuk memenuhi nafsu makan terutamanya ketika berbuka puasa.

Tapi betul ke buffet dan steamboat ni murah?

Bagi sesetengah orang, melalui buffet dan steamboat inilah mereka dapat menikmati makanan yang boleh dianggap mahal seperti kambing serta makanan laut tanpa had.

Kalau makan di kedai biasa, caj yang dikenakan kadangkala tidak masuk dek akal.

Namun tanggapan buffet dan steamboat adalah murah sebenarnya bersifat separa benar.

Katakan anda mahu makan secara buffet di sebuah hotel terkemuka dengan membayar RM100 untuk satu kepala.

Tiba masa buka puasa anda pun ambil nasi beriani dengan lauk kambing, kuih-muih dengan air teh tarik.

Dalam masa yang sama anda beranggapan, makan di restoran biasa tidak memungkinan anda menikmati hidangan tanpa had.

Sebenarnya anda silap kerana kos yang anda keluarkan untuk menikmati buffet itu sangat besar.

Kira punya kira, rupanya-rupanya harga makanan yang anda ambil di hotel tersebut berharga sekitar RM60 sahaja.

Jadi dekat mana lagi RM40?

Jawapannya itulah keuntungan yang hotel dapat setelah membina persepsi bahawa buffet sangat murah dan berbaloi.

Bayangkan pula jika dalam satu malam tersebut, hotel berjaya mendapatkan 100 orang pelanggan untuk menikmati buffet. Pasti keuntungan yang akan diperoleh adalah sekitar RM4000 dan jumlah itu memang cukup banyak.

Situasi ini juga terpakai untuk steamboat.

Selain pelbagai strategi telah digunakan oleh buffet dan steamboat agar mereka tidak mengalami kerugian yang banyak. Hal ini kerana mereka perlu memastikan makanan yang disediakan cukup untuk anggaran pelanggan pada hari tersebut.

Untuk itu buffet dan steamboat telah menggunakan bermacam jenis helah.

Kalau anda perasan ketika mahu mengambil makanan di steamboat terutamanya, makanan murah dan mengenyangkan akan diletak di barisan hadapan. Cara ini adalah memastikan pelanggan terus mengambil hidangan pertama tanpa menghiraukan makanan mahal di belakang.

Makanan murah itu akan menjadi pembuka selera kepada pelanggan sehingga ada yang menikmatinya dengan begitu rakus. Apabila sudah kenyang, rasa ingin mengunyah akan makin sirna dan makanan mahal terselamat.

Selain itu, kedai akan menggunakan senduk yang berbeza untuk makanan murah dan mahal. Sebagai contoh, makanan murah seperti nasi dan hotdog, kedai akan berikan senduk yang agak besar supaya pelanggan ambil dengan banyak.

Senduk yang kecil pula akan diberikan untuk mengambil makanan mahal dan kadangkala guna penyepit sahaja agar pelanggan ambil sedikit sahaja.

Di samping itu, buffet dan steamboat hanya memberikan pinggan kecil sahaja dengan harapan makanan tidak diambil seperti bertahun tak makan.

Macam mana pula kalau ada pelanggan yang jenis memang suka ambil banyak dan stay di kedai selama berjam-jam?

Terdapat beberapa steamboat yang akan mengenakan caj jika anda tidak menghabiskan makanan yang diambil. Hal ini adalah untuk mengelakkan kedai mengalami kerugian.

Buffet pula akan menghadkan tempoh masa pelanggan berada di sana dalam beberapa waktu seperti 2 jam ataupun 3 jam. Lebih daripada tempoh itu, pelanggan akan diminta untuk meninggalkan buffet.

Kesimpulannya, buffet dan steamboat bukanlah murah seperti mana yang dianggap. Persepsi yang dimainkan membuatkan kedua-dua tampak murah sehingga tanpa sedar anda telah membayar jumlah yang lebih banyak.

Kalau tak percaya cuba anda makan macam orang gila di buffet dan steamboat, pasti anda akan dihalau kerana membuat kedai rugi.

RUJUKAN:

Crockett, Z. (2020, Januari 25). The economics of all-you-can-eat buffets. The Hustle.


Institusi Presiden di Kota Singa

Jiran kita Singapura, baru sahaja mengangkat presiden yang baharu. Menariknya presiden Singapura kali ini merupakan seorang berbangsa Melayu yang bernama Puan Halimah Yacob. Puan Halimah merupakan mantan Speaker parlimen Singapura dan juga bekas ahli parlimen negara itu. Namun, yang menjadi sorotan bukanlah siapakah presiden Singapura yang baharu ini tetapi bagi menjelaskan sejarah dan peranan institusi presiden di Singapura yang kurang dominan jika dibandingkan dengan jawatan Perdana Menteri Singapura yang agak menonjol peranannya. Adakah anda ingin tahu mengapa jawatan presiden di Singapura tidak sama seperti di Amerika Syarikat? Adakah anda ingin tahu peranan terhad presiden Singapura? Adakah anda tahu bagaimana presiden Singapura dipilih? Teruskan membaca sehingga ke ayat yang terakhir!
SEJARAH INSTITUSI PRESIDEN

Sejarah pembentukan institusi presiden bermula apabila Singapura menjadi sebuah republik pada tahun 1965. Institusi presiden menggantikan jawatan Yang di-Pertuan Negara yang diguna pakai sejak Singapura diberi status berkerajaan sendiri oleh British pada tahun 1959 dan kekal digunakan sehingga Singapura menjadi Republik tahun 1965.

Ketika Parti Tindakan Rakyat (PAP) menang pilihan raya dan membentuk kerajaan pada bulan Mei 1959, En. Yusof Ishak merupakan pilihan utama untuk menjadi ketua negara pada ketika itu. Pada bulan Disember 1959, Yusof dilantik menjadi Yang Di-Pertuan Negara bagi mewakili Ratu England di Singapura. Apabila Singapura merdeka pada 9 Ogos 1965, Yusof Ishak secara automatik menjadi presiden Singapura pertama.

Antara tahun 1965 sehingga tahun 1991, jawatan presiden merupakan lantikan parlimen dan bukannya melalui pilihan raya seperti hari ini. Peranan presiden pada masa itu juga tidak besar dan hanya simbolik semata-mata. Pindaan perlembagaan dilakukan pada tahun 1991 bagi membolehkan rakyat memilih presiden dan kuasa presiden diperluaskan untuk mengawal belanjawan negara dan melantik jawatan penting dalam sektor awam dan syarikat milik kerajaan.

Pindaan perlembagaan ini juga, memperuntukkan agar Majlis Penasihat Presiden ditubuhkan bagi menasihati presiden tentang hal ehwal belanjawan negara, pelantikan  penjawat awam utama, dan membantu presiden menjalankan tugasnya. Setiap presiden yang menang pilihan raya akan memegang jawatan selama 6 tahun sepenggal dan tiada had penggal untuk jawatan presiden.  Dengan wujudnya sistem presiden dipilih melalui pilihan raya di Singapura pada tahun 1991 menunjukkan perubahan dalam sejarah Singapura.
PERANAN PRESIDEN SINGAPURA

Peranan terbesar presiden Singapura adalah sebagai ketua negara bagi republik itu. Mungkin ada yang tertanya-tanya mengapa Singapura ada presiden jika peranan perdana menteri lebih besar? Hal ini demikian kerana model pemerintahan Singapura berdasarkan sistem berparlimen Westminister  yang banyak digunakan di negara-negara komanwel, presiden sebagai ketua negara manakala perdana menteri sebagai ketua kerajaan.

Disebabkan peranan presiden yang terhad, dalam kebanyakan kes, presiden perlu meminta nasihat daripada kabinet dan Majlis Penasihat Presiden bagi menggunakan kuasanya. Walau bagaimanapun, ada beberapa hal yang mana presiden mempunyai hak mutlak iaitu menolak belanjawan negara, melantik seseorang memegang jawatan penting seperti ketua hakim negara, pengerusi suruhanjaya, dan seumpamanya. Bukan itu sahaja, presiden juga satu badan bebas yang ditubuhkan bagi memastikan kerajaan bebas rasuah dan penyalahgunaan kuasa.

Sebagai salah satu komponen cabang legislatif, presiden singapura juga mempunyai peranannya dalam perundangan. Peranan utama seorang presiden  dalam perundangan ialah meluluskan undang-undang yang diluluskan di parlimen. Walaupun seorang presiden menjalankan fungsinya berdasarkan nasihat kabinet tetapi presiden juga boleh menolak undang-undang yang telah diluluskan di parlimen.

DUA ORANG PRESIDEN SINGAPURA ANAK KELAHIRAN MALAYSIA
Tahukah anda terdapat dua orang presiden Singapura yang terpilih menjadi presiden merupakan anak kelahiran Malaysia. Dua orang presiden yang dimaksudkan merupakan Yusof Ishak presiden pertama dan Devan Nair presiden ke-3 Singapura.

Yusof Ishak yang dilahirkan pada 12 Ogos 1910 ini merupakan anak kelahiran Padang Gajah, Trong, Perak. Sebelum menjadi penjawat awam di Singapura, beliau merupakan wartawan Utusan Melayu namun berhenti kerana menerima jemputan Lee Kwan Yew menjadi Pengerusi Suruhanjaya Perkhidmatan Awam di Singapura. Apabila memegang jawatan Yang Di-Pertuan Negara semasa Singapura di dalam Malaysia, beliau telah dianugerahkan Darjah Kebesaran Sri Maharajah Mangku Negara oleh DYMM SPB Yang Di-Pertuan Agong yang membawa gelaran Tun pada tahun 1963.

Devan Nair sosok yang kontroversi sedikit berbanding Yusof Ishak. Anak kelahiran Melaka ini merupakan pengasas Parti Tindakan Demokratik (DAP). Pilihan raya umum Tahun 1964, PAP telah melanggar amanat Tunku Abdul Rahman untuk tidak bertanding di Malaya. PAP meletakkan calon dibeberapa tempat namun hanya menang 1 kerusi. Kerusi itulah yang dimenangi oleh Devan Nair. Setahun kemudian, Singapura dikeluarkan dari Persekutuan tetapi Devan Nair kekal memegang kerusi tersebut walaupun Singapura telah dipisahkan. Hal ini memaksa Devan Nair menubuhkan parti baru yang mempunyai semangat yang sama seperti PAP Singapura iaitu Parti Tindakan Demokratik (DAP).
PENUTUP
	Secara ringkasnya, institusi presiden tertubuh pada tahun 1965 selepas Singapura dipisahkan dari Malaysia. Kuasa presiden amatlah terhad dan seorang presiden perlu bertindak mengikut nasihat kabinet dan Majlis Penasihat Presiden. Ada yang berfikir bahawa dengan terpilihnya semula seorang berbangsa Melayu menjadi presiden mampu mengubah nasib Melayu dan Islam, saya nasihatkan fikir sekali lagi. Marilah kita doakan Pn. Halimah agar dapat menjalankan tugasnya sebagai Presiden Singapura dengan sempurna.

SUMBER
1.	Constitution of Singapore.
2.	 Nathan, R. P. (1983). The administrative presidency. John Wiley & Sons.
3.	Low, L., & Toh, M. H. (1989). The elected presidency as a safeguard for official reserves: what is at stake? (No. 1). Institute of Policy Studies.


Jom Kenali Permainan Video Fallout

Fallout adalah sebuah permainan video RPG, yang menempatkan dunia ketika pasca-apokalips.

Bertempatkan pada kurun ke-22, dan ke-23, Fallout menunjukkan Amerika Syarikat yang musnah angkara P3rang Nuklear antara AS, China dan juga Soviet Union.

P3rang Nuklear ini memusnahkan hampir semua hidupan di muka bumi, dan kalau ada yang masih hidup, pasti akan terdedah kepada radiasi,dan berubah menjadi mutan.

Mujurlah, sebelum p3rang nuklear berlaku sebuah syarikat AS, Vault-Tec diberikan tender untuk membina bunker, tempat berlindung bawah tanah yang dipanggil sebagai vault di seluruh AS.

Vault ini akan menjadi tempat berlindung penduduk AS ketika p3rang berlaku.

Sebelum P3rang Nuklear yang berlaku pada Oktober 23, 2077, Vault-Tec berjaya membina 122 vault. Nampak macam bagus kan Vault-Tec ni?

Tapi sebenarnya Vault-Tec mengambil kesempatan menggunakan vault ini sebagai medan eksperimen sosial mereka.

Dan itulah asas plot bagi setiap siri Fallout (kecuali New Vegas). Anda akan bermain sebagai seorang penghuni vault,yang keluar selepas hampir 100 tahun p3rang nuklear berlalu,dan meronda bumi yang seperti padang jarak padang terkukir.

Bermula dengan Fallout 1&2 (Vault 13), Fallout 3 (Vault 101) dan Fallout 4 (111),anda akan diberi misi dalam meneroka dunia AS pasca-apokalips, yang penuh dengan marabahaya.

Selain dari itu,dunia Fallout juga banyak berbeza dengan dunia kita. Terutama sekali dalam penggunaan teknologi.

Pelik kan bila tengok, dorang dah sampai kurun ke-23, tapi komputer pun besar gedabak lagi.

Yang membezakan dunia Fallout dengan dunia kita adalah ni,transistor.

Yep,dalam dunia Fallout, tak ada transistor,yang ada hanyalah tube vakuum.

Tu sebab kebanyakan teknologi elektronik mereka nampak kuno.

Ada teori mengatakan,yang mereka lebih memberi fokus pada pembangunan teknologi nuklear, berbanding teknologi eletronik. Sebab tu lah transistor tak tercipta di dunia Fallout.

Menarik kan?

Tapi apa makna game ni? Apa pengajarannya?  Well, salah satu quote yang popular dalam Fallout adalah “W4r…W4r never changes”. Maksudnya di sini, walaupun selepas P3rang Nuklear yang hampir membinasakan, manusia masih lagi tak serik untuk bertelagah


Siraman Air Kencing Wanita Mesir Penyumbang Kehijauan Bumi Mesir

Sebuah helaian manuskrip yang ditemui oleh ahli Egyptologi dikenali sebagai ‘The Papyrus Calsberg’ berusia 3,500 tahun yang lalu (1400 SM) mengandungi beberapa panduan dalam ilmu botani, astronomi dan perubatan telah memuatkan isi-isi kandungan yang menarik diketahui umum.

Penemuan ini diteliti oleh ilmuwan dari Universiti Copenhangen, Denmark.

Mengikut salah satu teks yang dimuatkan di dalam manuskrip berkenaan adalah berkaitan untuk mengetahui samada wanita tersebut mengandung ataupun tidak.

Para wanita yang ingin mengetahui tanda-tanda kehamilan ataupun mengetahui apakah jantina bakal zuriat yang bakal dilahirkan, mereka akan melakukan sebuah aksi yang boleh dikatakan menyumbang kepada kesuburan ekosistem dan kehijauan di tanah Mesir pada suatu ketika dahulu.

Mereka akan meletakkan sebuah guni yang berisi benih pokok barli ataupun benih gandum di rumah masing-masing. Untuk mengetahui samada mereka hamil atau tidak, seseorang wanita tersebut akan membuang air kecil dan air kencingnya akan disiram secara berirama syahdu ke dalam guni yang berisi benih gandum dan barli tersebut.

Setiap hari guni ini tidak disiram air biasa, tetapi dengan air kencing. Ya, hancing yang pekat dan tidak bercampur dengan zat yang lain.

Pertama, jika guni berisi benih gandum dan barli tersebut bertunas maka ia dipastikan perempuan tersebut hamil.

Kedua, jikalau guni yang berisi benih gandum itu bertunas, maka diyakini bayi yang dilahirkan berjantina perempuan dan jika benih barli bertunas maka ia bayi berjantina lelaki.

Ye ke penulis ni? Tulis kisah pasal kencing yang kencing kita.

Tidak.

Mengikut data rasmi dari Institut Kesihatan Antarabangsa, teori ini dikaji dan dibuktikan secara saintifik pada tahun 1963 dalam Medical History, bahawasanya kaedah ini menghampiri 70% ketepatannya.

Baca di sini: https://www.ncbi.nlm.nih.gov/pmc/articles/PMC1034829/?page=1

Kaedah ini diteruskan oleh tamadun Yunani dan Rom setelah kejatuhan tamadun Mesir Kuno. Walaupun kaedah ini digunapakai dan dibuktikan oleh ilmuwan, tetapi janganlah para wanita Malaysia mengaplikasikan amalan ini dalam budaya masyarakat majmuk kita.

Baik, begitulah antara serba sedikit ilmu yang sesuai diceritakan, dibacakan dan disampaikan kepada semua masyarakat Malaysia. Jika mahu mengencing, maka kencinglah dengan bergaya dan membawa manfaat kepada seluruh umat.

RUJUKAN:

1. A Timeline of Pregnancy Test, The Office of NIC History.

2. 8 Historical Methods of Detecting Pregnancy oleh Linda Rodriguez Mcrobbie.

3. The Pyramid Builders of Ancient Egypt: A Modern Investigation of Pharaoh’s oleh Rosalie David (halaman 130).


Betul Ke Nenek Moyang Korea Berasal Dari Kepulauan Melayu?

Apabila bercakap tentang orang Korea pasti nama-nama seperti Cha Bum-kun, Seo Taiji, Kim Go-eun dan Son Heung-min akan menjadi sebutan. Kalau ada yang dakwa leluhur mereka semua berasal daripada Asia Tenggara, anda percaya tak?

Mesti anda semua akan gelak berguling-guling kerana dari bermacam aspek seperti fizikal, budaya serta bahasa sahaja sudah cukup membuktikan mereka dan Asia Tenggara adalah sangat berbeza. Malah secara pandangan mata kasar, kita sendiri pasti akan beranggapan leluhur Korea berasal daripada China sama sebagaimana leluhur Jepun.

Tetapi jangan terkejut kerana pengkaji Korea sendiri telah berjaya menjejaki leluhur mereka yang dikatakan berasal daripada Kuala Tahan, Pahang. Bermakna adakah rodong-rodong sekalian merupakan saudara jauh kepada orang Korea yang telah lama terpisah? Ataupun sebenarnya, Sri Pahang FC adalah nenek moyang kepada Pohang Steelers?

Sebenarnya pengkaji Korea mendapati kaum Batek dari Kuala Tahan Pahang merupakan homo sapiens ataupun manusia moden pertama yang datang ke Asia daripada Afrika. Betul ke Kaum Batek ini dari Afrika? Jika dilihat daripada aspek fizikal, Kaum Batek miliki banyak persamaan dengan orang Afrika moden.

Kaum Batek dikatakan telah berjalan dari Afrika Timur lalu merentasi Yaman dan terus bergerak ke India, sebelum sampai ke Asia Tenggara untuk terus menetap pada 60,000 tahun yang lepas. Sebahagian daripada mereka pula memutuskan untuk terus bergerak ke utara dan timur jauh untuk membuka penempatan baru.

Masalahnya perbezaan antara kaum Batek dan Korea adalah sangat ketara. Jadi macam tak betul je penemuan itu?

Menurut pengkaji Korea terdapat tiga DNA yang dominan di dalam orang Korea moden iaitu DNA Utara, DNA Selatan dan DNA Hibrid. DNA Utara dikatakan berasal daripada kawasan Siberia manakala DNA Selatan dapat dijejak sehingga ke Asia Tenggara. DNA Hibrid adalah gabungan kedua-dua DNA tersebut.

Hal itu tidak menunjukkan bahawa orang Korea sememangnya berasal daripada Asia Tenggara kerana terdapat DNA daripada Siberia. Setelah menelitian dibuat melalui Single Nucleotide Polymorphisms (SNP), DNA Utara juga berasal daripada Asia Tenggara. Senang cerita, pusing macam mana sekalipun orang Korea tetap berasal daripada Asia Tenggara melalui orang Batek yang menjadi manusia moden pertama sampai di Asia.

Persoalannya macam pula orang dari Asia Tenggara boleh terfikir nak ke Korea, ditambah lagi amat mustahil untuk berjalan ke Korea jika dilihat melalui peta hari ini.

Jawapannya adalah sekitar 40,000 tahun dahulu, bumi telah dilanda zaman ais. Bermakna paras laut rendah dan litupan daratan agak meluas. Asia Tenggara yang kita kenal hari ini adalah satu daratan luas yang menghubungkan Semenanjung Tanah Melayu, Sumatera, Borneo dan Jawa. Daratan itu dikenali sebagai Sundaland dan di Korea pula, Laut Kuning yang memisahkan Korea Selatan dan China masih lagi daratan.

Jadi pergerakan dari Asia Tenggara ke Korea menjadi amat mudah kerana mereka hanya perlu mengikuti garis pantai di sepanjang Sundaland sehingga menuju ke daratan Laut Kuning sebelum sampai ke Korea Selatan.

Setelah sampai di Korea Selatan, mereka semua mula menyesuaikan diri dengan iklim semata hingga berlaku bersemendaan dengan kaum-kaum yang datang di kemudian hari. Hasilnya, wujud orang Korea moden yang dapat kita lihat dalam pelbagai jenis K-Drama.

Kesimpulannya, orang Korea berasa yakin bahawa leluhur mereka adalah orang Batek yang tinggal di Kuala Tahan, Pahang. Kepada orang Pahang, mungkin leluhur  anda merupakan saudara kepada leluhur Korea sebelum mereka bergerak ke timur jauh.

RUJUKAN

KBS World TV. (2017, Oktober 24). KBS Panorama: Korean eve | KBS 파노라마: 코리안 이브 – Part 2 : The key to the secret, Sundaland [Fail video]. Youtube.


Yakuza – Dunia Jenayah Terancang Jepun

Dalam
setiap negara, masalah jenayah tidak pernah terhenti menjadikan pening kepala
pihak berkuasa termasuk sindiket jenayah terancang. Sindiket ini bukan sahaja
berupaya mengumpul kekayaan dan membina empayar mereka dan dalam sesetengah
kes, berupaya mempengaruhi perjalanan politik sesebuah negara bagi memastikan
kepentingan mereka terpelihara. Jika Mexico dihantui dengan kartel-kartel dadah
seperti Sinaloa dan Juarez, Jepun pula dihantui sindiket jenayah terancang yang
kita kenali sebagai yakuza.

Sejarah yakuza

Yakuza
ialah terma yang menyelubungi semua sindiket jenayah terancang di Jepun. Mereka
hampir sama dengan kumpulan mafia yang menjadi mimpi ngeri pihak berkuasa di
Eropah dan Amerika Syarikat. Secara tradisionalnya, kumpulan yakuza terdiri
daripada persekutuan kaki judi dan peniaga jalanan. Walaupun wujud dakwaan kewujudan
mereka sudah berlaku sejak ribuan tahun lepas, kajian penulis Kazuhiko Murakami
mendedahkan kumpulan yakuza terawal dibentuk pada tahun 1870-an yang dikenali
sebagai Aizukotetsu-kai di Kyoto.

Pada awalnya, kumpulan-kumpulan tersebut hanya beroperasi sebagai persatuan-persatuan yang mengendalikan perjudian. Namun semua itu berubah selepas Perang Dunia Kedua (WWII) yang menjadikan mereka pemain utama dalam pasaran gelap. Perkara yang perlu diingat dengan situasi Jepun yang baru untuk bangkit daripada kemusnahan WWII, mereka bukan sahaja menawarkan perjudian tetapi juga hiburan sebagai pelepas daripada kesengsaraan hidup. Mereka juga bertanggungjawab menguruskan sebahagian daripada bintang dan penyanyi utama Jepun pasca-WWII sebelum menceburkan diri dalam bidang pembinaan, hartanah dan elemen jenayah lain seperti peras ugut dan penipuan.

Yakuza dan politik

Mereka juga tidak segan silu memasuki dunia politik dengan memberikan dana kepada mana-mana calon yang mereka suka. Berhati-hatilah kepada mana-mana pemimpin politik yang ada kaitan dengan mereka. Silap hari bulan, anda juga malu. Tidak percaya? Tanyalah bekas Menteri Keadilan Jepun, Keishu Tanaka yang terpaksa meletak jawatan tiga minggu selepas dibawa masuk oleh Perdana Menteri Parti Demokrat Jepun (DPJ) ketika itu, Yoshihiko Noda pada Oktober 2012. Alasan peletakan jawatan Tanaka sudah tentu masalah kesihatan berikutan beliau menghadapi masalah jantung. Namun, itu tidak menghalang pendedahan media berkenaan peranannya sebagai pencari jodoh dalam sebuah majlis perkahwinan yakuza dan menghadiri parti yang dianjurkan mereka. Walaupun beliau tidak tahu-menahu pembabitan yakuza dalam dua majlis berkenaan, itu sudah cukup bagi khalayak memaksanya berundur.

Namun jika Parti Liberal Demokratik (LDP) merasakan diri mereka suci, fikir semula. Tiada siapa tahu pembabitan seorang anggota yakuza yang memainkan peranan penting semasa menubuhkan parti berkenaan. Orang yang dimaksudkan oleh Robert Whiting dalam bukunya Tokyo Underworld berkenaan babak awal LDP ialah Yoshio Kodama. Pada tahun 1994, Menteri Pengangkutan LDP ketika itu Shizuka Kamei menghela nafas lega kerana dapat mengekalkan jawatannya selepas mengaku menerima wang daripada para pengundinya yang hilang duit pelaburan selepas melabur dengan sebuah agensi hartanah (topeng kepada operasi sah yakuza). Untuk mengelak dipaksa meletak jawatan, beliau memulangkan semula wang tersebut. Dengan kesilapan ini, sudah pasti Kamei tidak akan berpeluang menyertai arena politik. Namun selepas berjaya membentuk kerajaan pada tahun 2009, beliau dipanggil semula menyertai Kabinet DPJ dan dilantik sebagai Menteri Perkhidmatan Kewangan Jepun.

Berdasarkan statistik Agensi Polis Kebangsaan (APK), terdapat 21 kumpulan utama yakuza dengan keanggotaan melebihi 53,000 orang. Tiga kumpulan utama ialah Yamaguchi-gumi (23,400 orang), Inagawa-kai (6,600 orang) dan Sumiyoshi-kai (8,500 orang). Walaupun mereka tidak diharamkan sehingga ke tahap seperti kumpulan pengganas atau kartel, mereka dipantau rapi oleh pihak polis. Kekuatan kewangan mereka sangat membimbangkan sehinggakan dalam laporan kertas putih APK pada tahun 2007, mereka menganggap penyusupan yakuza dalam kebanyakan sektor ekonomi boleh menjejaskan kekuatan ekonomi Jepun. Sementara Profesor Jeff Kingston dari Universiti Temple pula menyamakan mereka dengan gergasi pembuat kereta Toyota sekiranya mereka dimasukkan dalam bursa saham Tokyo. Maka, tidak hairanlah mengapa semasa pentadbiran Presiden Barack Obama, yakuza disenaraikan sebagai ancaman kepada Amerika Syarikat dan Yamaguchi-gumi dikenakan sekatan kewangan pada tahun 2011.

Walaupun kebanyakan aktiviti kewangan mereka
datang daripada sumber haram, mereka tetap mengendalikan aktiviti perniagaan
yang sah. Malah, mereka juga cuba menonjolkan diri sebagai organisasi
kemanusiaan yang memelihara keamanan di Jepun. Maka tidak hairanlah, yakuza
mempunyai bangunan-bangunan pejabat, kad perniagaan, majalah dan komik yang memperlihatkan
aktiviti mereka di “barisan” itu. Namun, ia tidak menjadikan mereka kebal
daripada sebarang tindakan perundangan.

Penolakan orang ramai

Sejak permulaan abad ke-21, mentaliti masyarakat Jepun terhadap yakuza sudah berubah kerana mana-mana figura awam yang ada kaitan dengan organisasi jenayah berkenaan seharusnya meletak jawatan atau dikenakan tindakan. Buktinya pada tahun 2012, 47 wilayah Jepun memperkenalkan undang-undang melarang firma-firma perniagaan daripada terlibat dengan aktiviti yakuza. Jika mereka didapati berbuat demikian, nama mereka akan disenaraikan kerana disyaki membantu organisasi berkenaan. Jika mengulangi kesalahan sama, mereka akan dikenakan denda 500,000 yen (RM18,500) dan penjara sehingga setahun. Selain itu, pihak berkuasa turut mengenakan tekanan dengan menyerang sumber kewangan tradisional mereka seperti ceti haram, perjudian dan pelacuran bagi menambah tekanan kewangan sedia ada.

Di sebalik taktik ini, ia langsung tidak mematahkan operasi yakuza. Malah, mereka juga semakin kreatif beroperasi terutama dalam soal kewangan. Untuk mengelak dikesan pihak berkuasa, mereka mula melibatkan diri dalam urusan jual beli saham melalui syarikat palsu yang mempunyai reputasi baik di pasaran. Mereka turut mengeluarkan manual panduan kepada ahli-ahli bagaimana mengatasi sekatan undang-undang yang dikenakan pihak berkuasa daripada larangan tempahan dengan syarikat katering luar hinggalah mengadakan upacara pengebumian di premis yang dikawal mereka sendiri. Kaedah radikal tersebut memberikan kesan kepada yakuza tetapi pada masa sama turut memberikan kesan kepada orang awam lebih-lebih lagi sekiranya mereka secara tidak sedar menjalinkan hubungan dengan yakuza.

“Keinginan untuk berubah…”

Namun secara perlahan-lahan ia turut mendorong ahli-ahli yakuza memikirkan pilihan mereka dan meninggalkan organisasi tersebut selama-lamanya. Salah seorang ahli yang berbuat demikian ialah Takashi Nakamato, 52 tahun yang kini bergelar pemilik sebuah restoran di Kyutakyushu, Kyushu. Ketika mudanya, beliau pernah menjadi sebahagian daripada kumpulan Kudo-kai, kumpulan yang bertanggungjawab melakukan pelbagai jenayah ganas yang bertentangan dengan salah satu kod yakuza; jangan ganggu orang awam. Buktinya, kumpulan tersebut bertanggungjawab menyerang pengerusi sebuah koperasi nelayan dan membaling bom ke konsulat jeneral China. Malah pada tahun 2000, Kudo-kai juga bertanggungjawab membaling bom api ke rumah-rumah pengundi wakil Diet merangkap bakal Perdana Menteri Jepun, Shinzo Abe. Sejak itu, polis mengisytiharkan mereka sebagai ancaman keselamatan pada tahun 2010 dan penduduk mengadakan protes aman yang inginkan mereka keluar dari kawasan kejiranan mereka.

Semasa mengimbas penyertaannya dalam Kudo-kai, Nakamoto menyertai mereka bukan kerana duit atau pengaruh tetapi melihatnya sebagai gaya hidup yang menonjolkan kejantanan lelaki Jepun. Selain itu di bawah yakuza, dia merasakan dirinya dihargai dan ada sokongan sosial dalam menghadapi kehidupan. Dia pernah melakukan banyak pekerjaan untuk Kudo-kai bermula daripada kerja-kerja pejabat hinggalah memasak untuk bos atau oyabun lamanya, Hideo Mizoshita. Selepas ditahan dan dipenjarakan oleh pihak berkuasa pada tahun 2008, Nakamoto mendapat tahu bos lamanya telah meninggal dunia. Kematian bosnya ditambah dengan kesedaran yang terhasil selepas melihat kekejaman kumpulannya terhadap orang awam mendorongnya untuk berhenti sebagai ahli yakuza.

Bagi ahli yakuza yang dibebaskan, mereka perlu menjalani tempoh pemerhatian selama lima tahun, tidak dibenarkan menyewa rumah atau membuka akaun bank. Memang merenyahkan tetapi bagi Nakamoto, ia turut membuka peluang kepada karier jangka panjangnya sebagai pemilik restoran. Namun bagi bekas ahli yakuza yang lain, ia bukan sesuatu yang mudah untuk masyarakat menerima mereka semula. Satu kaji selidik membabitkan majikan dijalankan pada tahun 2016 berkenaan bekas ahli yakuza dan hasilnya mendapati 80% responden enggan mengambil bekas ahli yakuza bekerja. Jika mereka dapat bekerja sekalipun, mereka akan dipulaukan rakan-rakan sekerja dan berhadapan diskriminasi di tempat kerja. Situasi tersebut didedahkan oleh pakar sosiologi jenayah, Noboru Hirosue dari Universiti Kurume.

Situasi tersebut nyata tidak membantu pihak berkuasa yang cuba mengurangkan bilangan ahli yakuza terutama di Kyutakyushu. Bagi Masataka Yabu yang mengetuai divisyen antijenayah terancang dan kempen menamatkan kekejaman yakuza, mereka perlu memberikan sebab yang kukuh kepada ahli-ahli kumpulan untuk menarik diri dan membina kehidupan baharu demi keluarga tercinta. Yabu berkata, “Mereka fikir mereka tidak rugi apa-apa tetapi apabila kita ingatkan perkara buruk yang mereka pernah lakukan, mereka mula berfikir semula. Kebanyakan mereka mahu berhenti demi isteri dan anak-anak.” Atas sebab itulah, pelbagai inisiatif ditawarkan termasuk wang sewaan bagi bekas ahli yang baharu keluar dan tambang perjalanan untuk membantu mereka mencari kerja. Inisiatif wilayah itu menyaksikan bilangan ahli Kudo-kai dan empat lagi organisasi yakuza di wilayah tersebut turun daripada 3,720 kepada 2,000 orang sepanjang sedekad lepas. Selain inisiatif kerajaan tempatan, sokongan penduduk juga berhasil memastikan bekas-bekas ahli terus kembali ke pangkal jalan dan hal ini diakui sendiri Nakamoto lebih-lebih lagi apabila dia hampir-hampir berputus asa.

Ada pula yang memilih membantu mereka kembali ke pangkuan masyarakat dengan menjadi orang yang tidak disangka-sangka; pelakon. Menurut So Kuramoto, pengasas agensi lakonan Takakura-kumi, mereka membantu membuang imej ganas bekas ahli yakuza dan mempromosikan idea peluang kedua. Bagi sesetengah daripada mereka, walaupun ditawarkan watak-watak bersifat antagonis, pengalaman daripada dunia lama mereka digunakan sebaik mungkin bagi menghidupkan lagi watak mereka. Semasa penggambaran filem Crazy Fighter yang diarahkan oleh pengarah Shuuya Yoshimoto, salah seorang pelakon menghentikan adegan seketika untuk memberitahu pengarah bagaimana kumpulan yakuza bereaksi atau berdiri dalam bilik mengikut pangkat atau kedudukan sosial mereka. Maklumat tersebut membolehkan adegan yang dibawa mereka tampak semula jadi dan hidup.

Ada juga yang memilih agama sebagai peluang untuk menebus diri dan berbakti kepada masyarakat. Salah seorang daripada mereka ialah seorang bekas pelukis tatu yakuza yang kini bergelar figura dihormati umat Islam di Jepun, iaitu Sheikh Abdullah Taki Takazawa. Sebelum memeluk Islam pada tahun 2006, beliau mengkaji banyak agama dunia sebelum akhirnya memilih mengucapkan dua kalimah syahadah.

Pada tahun 2008, Sheikh Abdullah diberikan peluang menunaikan haji di Baitullah sebagai tetamu kerajaan Arab Saudi dan diberikan biasiswa untuk melanjutkan pelajaran Islam di situ. Selepas pulang ke tanah air, beliau dilantik sebagai imam di sebuah masjid di Kabukicho, Tokyo.

Namun menurut Jake Adelstein, seorang wartawan yang banyak menulis pelbagai artikel tentang yakuza, beliau merasakan kemerosotan pengaruh yakuza boleh mengakibatkan jenayah jalanan semakin bertambah dan hal ini berpotensi menjejaskan reputasi Jepun yang sememangnya dikenali dengan kadar jenayah yang rendah. Menurut beliau, bekas-bekas ahli ini mempunyai tiga pilihan sama ada melakukan jenayah kecil-kecilan, dipenjarakan atau membunuh diri. Perkara yang perlu diingat, masyarakat Jepun masih mempunyai konotasi negatif terhadap bekas ahli yakuza dan hal ini sudah pasti menyukarkan mereka kembali ke jalan yang benar.

Maka di sinilah, peranan individu seperti Nakamoto dan Sheikh Abdullah untuk membimbing bekas-bekas ahli ini daripada terjebak dengan kancah jenayah dan menyedarkan mereka bahawa masih banyak peluang yang baik menanti di luar sana. Sokongan pihak berkuasa juga dianggap penting bagi memastikan mereka benar-benar serik dengan yakuza. Namun perkara yang paling penting ialah sokongan masyarakat. Tanpa sokongan masyarakat, agak sukar bagi bekas-bekas ahli ini untuk terus kekal pada jalan yang benar. Selagi mana masyarakat Jepun terus memandang serong golongan ini, maka agak sukar bagi pihak berkuasa bukan sahaja untuk menamatkan ancaman yakuza tetapi menghilangkan sebarang unsur motivasi yang mendorong ahli-ahli yakuza untuk keluar terus daripada dunia gelap mereka.

Anda sedang membaca salah satu daripada bab dalam buku terbaru kami, DASAR PANDANG KE JEPUN. Hari ini merupakan hari terakhir untuk pra-tempah buku ini. Cepat, dapatkan di www.wasap.my/60195812791 sebelum terlambat.


Gobekli Tepe: Monumen Tertua Dunia Yang Terletak Di Turki

Bagi Mahmut Yildiz, hari yang dilaluinya pada 1994 itu sama seperti hari-hari yang lain. Dia sibuk mengerjakan ladang apabila diberitahu oleh bapanya bahawa wujud susunan batu aneh yang tertanam di tanah mereka. Tanpa mereka sedar, batu-batu ini merupakan sebahagian daripada monumen tertua di dunia: Gobekli Tepe yang dibina kira-kira pada tahun 9000 SM, atau 11, 000 tahun yang lalu.

Apabila ia dibawa ke Muzium Sanliurfa, pada awalnya pihak muzium menyangka ini merupakan penemuan biasa. Sikap pesimis mereka difahami memandangkan pada tahun 60-an, ahli arkeologi Amerika Syarikat Peter Benedict menyangka batu megalitik yang berada di situ ialah batu nisan. Dan lapisan tanah di atas mendorongnya membuat kesimpulan bahawa itu merupakan perkuburan era Rom Timur/Byzantine di atas kawasan perkuburan era Neolitik.

Tetapi lain pula reaksi dua ahli arkeologi Jerman, Dr Klaus Schmidt dan Profesor Harold Hauptmann sebaik mendengar berita tersebut. Schmidt meminta pihak muzium memberikan maklumat lelaki yang menemui batu itu kepadanya. Ini kerana beliau dan rakannya percaya corak batu yang ditemui hampir sama dengan corak batu di tempat ekskavasi mereka, petempatan era Neolitik Nevali Cori.

Kerja ekskavasi membabitkan kerjasama Institut Arkeologi Jerman (GAI) dan Muzium Sanliurfa mendedahkan sesuatu yang hebat: batu-batu megalitik yang berukir dan disusun pada kedudukan tertentu. Sesetengah megalitik berukuran tinggi lima meter dan mempunyai berat sehingga 50 tan. Yildiz kemudiannya turut membantu usaha ekskavasi sebelum memegang peranan sebagai pengawal tapak ekskavasi.

Penemuan Gobekli Tepe mengundang kejutan dalam kalangan komuniti saintifik terutama komuniti sejarah. Bagi Schmidt, menerusi penemuan ini, ia mengesahkan bahawa ia sebenarnya didirikan pada Zaman Batu oleh kumpulan pemburu dan pengumpul ketika itu. Dan ia turut memecahkan mitos bahawasanya pertanian dan petempatan diusahakan terlebih dahulu sebelum pembinaan monumen besar berskala Gobekli Tepe atau Stonehenge.

Schmidt dan Hauptmann percaya aktiviti pertanian yang berlaku di wilayah sama tempat Gobekli Tepe ditemui merupakan hasil sampingan aktiviti di monumen berkenaan. Ia mungkin tercetus sebagai cara memberi makan kepada ramai orang yang berkumpul di tapak suci itu. Ini dibuktikan menerusi penemuan ribuan fragmen tu.la.ng haiwan seperti gazel, babi hutan, rusa, itik dan angsa.

Dalam tempoh sealaf selepas pembinaan Gobekli Tepe, peneroka kawasan berkenaan sudah berupaya menternak kibas, lembu dan babi. Dan 30 km dari tapak berkenaan, pengkaji arkeologi menemui bukti jenis gandum tertua di dunia yang diusahakan di sebuah petempatan pra-sejarah. Schmidt berpandangan mereka kumpulan peneroka ini datang dan membina monumen sebelum terlibat dalam aktiviti pertanian.

Yang menjadi kemusykilan ramai sebaik melihat batu-batu megalitik ini ialah bagaimana ia dapat dihasilkan. Schmidt percaya bagi para pengukir yang tiba di tapak berkenaan pada ketika itu, ia merupakan mimpi indah bagi mereka. Ini kerana batu-batu megalitik mudah diukir dan dibentuk menjadi tiang megalitik besar berbentuk T sebelum dibawa ke puncak dan diletakkan pada kedudukan yang dimahukan.

Selepas lingkaran batu ini siap, ia ditimbus dengan tanah sebelum satu lagi lingkaran dibuat di atasnya bertahun-tahun kemudian. Beberapa abad kemudian, ia membentuk kawasan bukit yang kita kenali hari ini.

Tetapi tujuan sebenar pembinaan monumen ini masih mengundang misteri dalam kalangan komuniti sejarah. Ini kerana tiada sebarang rekod bertulis tentang tujuan sebenar pembinaan Gobekli Tepe. Bagaimanapun, Ian Hodder dari Universiti Stanford percaya ukiran haiwan tertentu seperti labah-labah, singa dan ular dibuat sebagai cara menakluk ketakutan mereka terhadap haiwan-haiwan buas berkenaan.

Bagi Danielle Stordeur dari Pusat Penyelidikan Saintifik Kebangsaan Perancis percaya ukiran burung hering yang ditemui di Gobekli Tepe sama seperti ukiran sama yang ditemui di satu lagi tapak arkeologi di Syria. Mengikut sesetengah budaya tertentu, burung sebegini dikatakan akan membawa ma.ya.t manusia ke syurga. Tapak yang dikatakan sezaman dengan Gobekli Tepe itu terletak 50 batu dari monumen berkenaan.

Bagi Schmidt pula, beliau percaya inilah lokasi di mana kultus kema.ti.an wujud dengan tujuan memberi kema.ti.an menenangkan kepada mereka yang menghadapi sakaratul maut. Yang pasti, beliau terus sibuk memantau proses ekskavasi sehingga kembali menemui Penciptanya pada tahun 2014. Kini, tugas pemantauan ekskavasi dan penyelidikan diambil alih oleh Lee Clare dari DAI.

Disebabkan potensinya sebagai tarikan pelancong di Sanliurfa, kebanyakan kerja di Gobekli Tepe kini ditumpukan kepada dokumentasi dan kajian lanjut tentang megalitik yang ada. Selepas Gobekli Tepe diisytiharkan sebagai Tapak Warisan Dunia oleh UNESCO pada 2018, Turki mengisytiharkan 2019 sebagai Tahun Melawat Gobekli Tepe.

Begitupun, wujud sedikit kebimbangan dalam diri Clare tentang usaha ini. Walaupun mengakui ia merupakan satu usaha yang baik, beliau merasa risau potensi risiko tapak ini dirosakkan oleh individu-individu yang tidak bertanggungjawab.

Sebagai langkah berjaga-jaga, lebih banyak mekanisme keselamatan diletakkan bagi menjaga keselamatan tapak. Ini termasuk memasang kamera keselamatan dan tapak hanya boleh diakses oleh sebuah bas pelancong pada satu-satu masa. Mungkin ada menganggap pasukan arkeologi terlalu risau tentang tapak mereka tetapi bagi mereka, ia merupakan satu tinggalan sejarah kemanusiaan yang patut dijaga demi generasi mendatang.

RUJUKAN:

Curry, Andrew. (2008). Gobekli Tepe: The World’s First Temple?. Smithsonian Magazine. Diambil dari https://www.smithsonianmag.com/history/gobekli-tepe-the-worlds-first-temple-83613665/

Kirac, Nimet. (2019). The oldest monument on the planet: Now Gobeklitepe gets ready to welcome millions. Middle East Eye. Diambil dari https://www.middleeasteye.net/discover/what-is-the-oldest-monument-in-the-world-gobeklitepli-turkey-tourism


Pengasas Ninja Merupakan Puteri Raja?

Ninja merupakan salahsatu seni mempertahankan diri yang terkenal di Asia malah menjadi budaya popular di seluruh dunia. Kita sering tertanya siapakah pencipta senibela diri yang menjadi asas sistem assasin di dunia. Berdasarkan artikel ” Sejarah asal-usul ninja” yang lepas, saya telah menceritakan bahawa ilmu ninja (ninjutsu) dicipta oleh seorang pendeta Shugendo yang bernama En No Gyoja.

Tetapi baru-baru ini saya telah mendapat petunjuk yang baru mengenai siapa yang mencipta asas ninjutsu sebelum kehadiran En no Gyoja. Seperti yang kalian ketahui Manga (komik) NARUTO yg baru sahaja tamat bertemakan ninja.

Saya banyak mendapat petunjuk daripada manga NARUTO kerana semua peminat manga mengetahui bahawa MangaKa (kartunis jepun) jepun berbeza dengan kartunis diluar. Hal ini kerana MangaKa jepun sangat teliti dan mengkaji sesuatu dengan terperinci sebelum diolah ke dalam storyline manga. Dalam bahagian terakhir manga Naruto telah diceritakan bahawa ninjutsu berasal dan dicipta oleh seorang puteri yang bernama Otsutsuki Kaguya.

Saya sangat terkejut dengan jalan cerita naruto kerana kita tahu bahawa Kishimoto Masashi mengolah fakta sebenar dalam sejarah ninja bagi menghidupkan lagi karyanya. Setelah meneliti jurnal sejarah daripada 11 sekolah ninja tertua didunia, saya mendapati ada kebenaran disebalik jalan cerita naruto. Ya , memang benar ninjutsu dicipta oleh seorang wanita yang merupakan puteri raja disebuah kerajaan dan beliau adalah Puteri Yao Yu Hu.

Puteri Yao Yu Hu adalah seorang puteri dari Dinasti Tang ,China. Beliau lebih dikenali sebagai Cho Gyokko ketika di Jepun berserta gelaran yang lain iaitu “Yo Gyokko dan Koto Oh”. Beliau lahir pada tahun 885 dan mati pada tahun 945 .

Cho Gyokko merupakan seorang puteri raja yang sangat mahir menari dan mahir dalam seni beladiri. Menurut legenda kemampuan seni beladirinya sangat hebat kerana ada cerita bahawa beliau boleh membunuh orang gasar dengan satu pukulan sahaja, dan ini yg menyebabkan beliau digelar “Koto Oh”. Cho Gyokko dikatakan mahir dengan seni beladiri kuno China seperti Kempo dan juga kung Fu.

Pada tahun 907 , kerajaan Dinasti Tang mula musnah akibat masalah perebutan kuasa dan perang menyebabkan Cho Gyokko melarikan diri ke Jepun bersama kerabat diraja dan beberapa orang pembesar yang lain.

Di Jepun, Cho Gyokko menemukan seni beladiri tempatan yang lazimnya dipelopori oleh golongan Yamabushi (orang gunung) . Beliau telah mempelajari seni beladiri tempatan Jepun dan mengabungkan seni beladiri miliknya dengan gaya dan kemampuan nya. Cho Gyokko juga menemukan inti atau asas daripaa ilmu Ninjutsu aliran Gyokku-ryu.

Tetapi malangnya beliau tidak diiktiraf dan tidak mendapatkan kehormatan walaupun telah mencipta aliran ninjutsu Gyokko-Ryu kerana kekurangan bukti yang sahih. Cho Gyokko boleh dikatakan sebagai wanita pertama yang menjadi Kunoichi (ninja wanita) tetapi tidak dicatatkan dalam sejarah malah menurut sejarah Jepun ,wanita pertama menjadi ninja adalah Mochizuki Chiyome yang wujud di zaman Muromachi dan zaman sengoku.

Cho Gyokko telah berjaya mencipta asas taijutsu dalam cabang ilmu ninja setelah mengabungkan seni beladiri Jepun dengan Kenpo China dan berkembang menjadi asas aliran Gyokko Ryu. Inti dari aliran ini adalah menyerang titik vital daripada pihak lawan agar lawan dengan mudah dilumpuhkan.Titik Vital yang dimaksudkan menyamai titik Reiki dalam perubatan Akupuntur china.

Cho Gyokko dianggap sebagai “Ratu Ninjutsu ” dan pengasas awal ninja kerana telah mengajar dan memperturunkan ilmu ninjanya kepada pengasas-pengasas aliran ninja yang terkenal di Jepun. Antaranya beliau pernah mengajar ninjutsunya kepada Cho Buren (pengasas aliran Fuuma Ryu), yang kemudianya mengajar ninjutsu beliau kepada Jendral Ikai dan Gamon Doshi (Fujiwara Chikada) merupakan pengasas aliran Iga-Ryu .

Jenderal Ikai atau nama sebenarnya Chan Busho merupakan panglima perang China yang sangat genius dalam strategi perang. Pada tahun 986 jeneral Ikai dipermalukan kerana kalah dalam perang dan memilih untuk mengasingkan diri ke Jepun dan menetap di wilayah Iga dan belajar Ilmu Ninjutsu.

Selain itu, ilmu ninjutsu Cho Gyokko telah diperturunkan dan dipelajari oleh Garyu Doshi yang menjadi pengasas aliran Togakure Ryu. Ilmu Ninjutsu Cho Gyokko yang asli masih dipelajari dan dikembangkan hingga ke hari ini dalam sekolah ninja aliran Cho Gyokko. Tozawa Hakuunsai adalah individu penting yang menjaga aliran Gyokko Ryu dan telah membuka sekolah ninja dan Dojo pada tahun 1156.

Tozawa Hakuunsai telah melahirkan banyak ninja lagenda yang terkenal di Jepun dan salah satunya adalah Sarutobi Sasuke. Ada juga khabar angin yang mengatakan bahawa Cho Gyokko merupakan pengasas Lin Kuei (ninja versi china), tetapi tiada bukti yang kukuh uantuk mendakwa beliau sebagai pengasas Lin Kuei kerana sehingga hari ini tiada catatan mengenai kewujudan Lin Kuei .
Sehingga hari ini ,masih tidak diketahui bagaimana beliau mati dan dimana makam beliau. Ninja merupakan organisasi dan seni beladiri yang misteri . Mereka hidup didalam bayang-bayang gelap dan hanya munculkan diri disaat musuhnya menghembuskan nafas terakhir. Seperti mana ninja membunuh mangsanya tanpa kesan bukti bergitu juga dengan sejarah penciptanya Cho Gyokko yang hilang daripada lipatan sejarah.


Fakta Bahasa Proto-Austronesia Yang Kita Tidak Tahu

Austronesia ialah sebuah keluarga bahasa yang tersebar secara meluas di Maritim Asia Tenggara, Madagascar, Kepulauan Pasifik dan benua Asia. Proto-Austronesian ataupun PAN ialah pembinaan semula daripada bahasa-bahasa moden di bawah kelas keluarga bahasa Austronesia. Berikut adalah antara fakta mengenai PAN yang kita tidak tahu.

1.         Proto-Austronesia mempunyai 25 konsonan, 4 vokal dan 4 diftong.

2.         Menurut Blust (2009), bunyi konsonan yang terdapat dalam Proto-Austronesia ialah          [p], [t], [k], [q], [b], [d], [ɖ], [ɡ], [ɡʲ], [m], [n], [ɲ], [ŋ], [s], [ç], [h], [t͡s], [c͡ç], [ɟ͡ʝ], [l],         [lʲ], [r], [w] dan [j].

3.         Menurut Blust (2009), bunyi vokal yang terdapat dalam Proto-Austronesia ialah [a],          [ə], [i] dan [u].

4.         Diftong yang terdapat dalam Proto-Austronesia ialah –ay, -aw, -uy dan –iw.

5.         Susunan ayat dalam Proto-Austronesia bermula dengan Kata Kerja (V) iaitu sama ada       VSO ataupun VOS di mana O ialah objek dan S subjek.

6.         Kata Tanya yang terdapat dalam Proto-Austronesia ialah *(n)-anu, *(si)-ima, *i-nu,            *ija-n dan *(n)-anu yang masing-masing bermaksud Apa?, Siapa?, Di mana?, Bila?        dan Bagaimana?,

7.         Kata Ganti Nama Diri Pertama, Kedua, Ketiga, Pertama Jamak (Inklusif), Pertama            Jamak (Eksklusif), Kedua Jamak dan Ketiga Jamak masing-masing yang terdapat         dalam Proto-Austronesia ialah *i-aku, *i-(ka)Su, *si-ia, *i-(k)ita, *i-(k)ami, *i-kamu     dan *si-ida.

8.         Contoh kosa kata yang berkaitan pertanian dan teknologi dalam bahasa ini ialah     *pajay (Pokok padi), *beRas (Nasi Sekam), *Semay (Nasi yang telah masak), *busuR      (Anak panah), *bubu (Perangkap Ikan) dan *kuden (Periuk Tanah Liat).

9.         Contoh kosa kata yang berkaitan anggota badan ialah *(qa)lima, *qaqay, *qulu,     *maCa, *Caliŋa, *susu, *CuqelaN dan *Cinaqi yang masing-masing bermaksud       tangan, kaki, kepala, mata, telinga, payudara, tulang dan usus.

10.       Contoh istilah kekeluargaan dalam Proto-Austronesia ialah *Cau, *t-ina, *t-ama,    *aNak, *ma-Ruqanay, *bahi dan *Rumaq yang masing-masing bermaksud orang,   emak, ayah, anak, lelaki, perempuan dan rumah.

11.       Contoh istilah berkaitan warna dalam Proto-Austronesia ialah *ma-puNi, *ma-CeŋeN,       *mu-puteq dan *mataq yang masing-masing bermaksud putih, hitam, merah dan hijau.

12.       Istilah arah mata angin dalam Proto-Austronesia ialah *daya, *lahud, *sabaRat,     *timuR dan *qamiS yang masing-masing secara harfiahnya bermaksud  ke darat, ke    laut, monsun barat, monsun timur dan angin utara.

13.       Hitungan 1-10 yang terdapat dalam Proto-Austronesia ialah *isa, *duSa, *telu, *Sepat,     *lima, *enem, *pitu, *walu, *Siwa dan *sa-puluq.

14.       Kata Kerja yang terdapat dalam Proto-Austronesia ialah *Nakaw, *Naŋuy, *bajaq,            *nemnem, *tiduR, *diRi, *taSiq, *m-aCay, *piliq dan *layap yang masing-masing       bermaksud berjalan, berenang, tahu, fikir, tidur, berdiri, mati, pilih dan terbang.

15.       Contoh ayat dalam Proto-Austronesia ialah “Kumaen Semay Cau”, “Kaenen nu Cau         Semay”, “Kaenan nu Cau Semay Rumaq” dan “Sikaen nu Cau Semay limaniá” yang   masing-masing bermaksud “Orang sedang memakan sedikit nasi”, “Orang sedang          memakan nasi”, “Orang memakan nasi di rumah” dan “Orang memakan nasi dengan tangannya”.

16.       Puisi yang berjaya dicipta dengan menggunakan kosa kata Proto-Austronesia.

Proto-Austronesia

Terjemahan

i-aku di-ni,

di-dalem banua qani,

ma-qudip mah m-acay,

i-aku di-ni,

bulaN mah bituqen,

kita mah bajaq,

i-aku di-ni,

laŋic mah bali,

nakaw mah layap,

i-aku di-ni,

tenem mah bali,

ka ma-baqeruh banua,

i-aku di-ni,

Sikan mah manuk,

qanup kaen,

i-aku di-ni,

Semay manuk buaq,

kaen di-dalem Rumaq,

i-aku di-ni,

kaen di-dalem Rumaq,

t-ama t-ina aNak,

i-aku di-ni,

qalejaw mah berŋi,

ka qatuan i-aku beray.

Aku di sini,

Di benua ini,

Hidup dan mati,

Aku di sini,

Bulan dan bintang,

Lihat dan tahu,

Aku di sini,

Langit dan angin,

Jalan dan terbang,

Aku di sini,

Laut dan angin,

Ke benua baharu,

Aku di sini,

Ikan dan ayam,

Buru makan,

Aku di sini,

Nasi ayam buah,

Makan di dalam rumah,

Aku di sini,

Makan di dalam rumah,

Ayah emak anak,

Aku di sini,

Siang dan Malam,

Ke Tuhan Aku Beri.

Kesimpulan, itu adalah antara fakta tentang Proto-Austronesia yang kita tidak tahu. Contoh bahasa yang dikelaskan sebagai bahasa Austronesia ialah bahasa Melayu, Malagasy, Hawaii, Puyuma, Amis, Jawa, Bugis, Samoa, Rapa Nui dan sebagainya. Pada pendapat anda, bahasa moden manakah yang terhampir dengan Proto-Austronesia? Sila jelaskan di dalam ruangan komen di bawah.

Artikel disumbangkan oleh Alam Bahasa untuk The Patriots.


He-gassen: Pertandingan Lawan Kentut Yang Dah Serupa Perang Di Jepun

Negara Jepun ialah salah-satu negara yang mempunyai ketamadunan sendiri sejak 30,000 SM walaupun sehingga kini kebanyakan budaya Jepun masih dipengaruhi oleh budaya China. Walaupun negara ini terpisah dari tanag besar Asia, tapi pengaruh seninya mampu menakluk dunia sejak zaman 2000-an, seperti fenomena J-Pop. Pengaruh animasi Jepun atau ‘anime’ juga tidak kurang hebat, walaupun pengaruh seni Korea atau K-Pop sekarang menjadi minat kebanyakan generasi muda.

Negara Matahari Terbit juga terkenal dengan perayaan-perayaan yang aneh dan hanya diadakan dalam negara tersebut. Salah satunya ialah Festival Sumpahan, Festival Perut Buncit, Festival Bayi Menangis, dan yang paling aneh ialah Festival Kemaluan Lelaki, festival paling popular dalam kalangan orang Jepun. Korang ‘google’ sendiri tentang festival aneh Jepun kalau nak tahu lebih lanjut.

Untuk artikel ini, saya tidak bincangkan tentang festival-festival aneh ini. Ada peristiwa lagi aneh dari festival sebegini, iaitu Petempuran Kentut pada fasa Heian (794 – 1185), iaitu fasa kesusasteraan Jepun di mana Jepun ketika itu sibuk memartabatkan bidang sastera seperti puisi dan novel, dan juga mula mengamalkan tulisan Bahasa Cina. Betulkah terdapat pertempuran melawan kentut pada fasa tersebut? Jika betul, adakah sebarang rekod tertentu tentang pertempuran ini?

Di University Waseda dari Shinjuku, Tokyo mempunyai manuskrip-manuskrip dalam bentuk skrol yang merekodkan lukisan tentang ‘he-gassen’, yang bermaksud pertandingan kentut. Salah satu skrol telah disalin pada tahun 1846 dari salinan asal tahun 1680. Lukisan-lukisan ‘he-gassen’ dalam skrol tersebut banyak menunjukkan kekuatan kentut yang begitu dahsyat sepanjang para peserta berlawan kentut.

Ada antara kentut mampu hancurkan satu kampung, tumbangkan pokok, sehingga ada kentut mampu membuatkan haiwan melambung di udara. Peserta pula akan mempertahankan kentut lawannya dengan menutup muka menggunakan kipas tangan atau topeng. Banyak lagi lukisan-lukisan ‘he-gassen’ yang sememangnya nampak lawak bagi kita. Musium memorial Mitsui yang terletak di Tokyo juga ada menyimpan skrol-skrol ‘he-gassen’ ini.

Sebenarnya, ‘he-gassen’ adalah bahan untuk orang Jepun melawak atau menggelikan hati mereka pada abad ke-12 Masihi. Lawak berkenaan tandas, kentut, dan najis tergolong dalam lawak tandas atau ‘toilet humour’, lebih kurang macam lawak dewasa. Selain ‘he-gassen’, lawak tentang pertandingan kemaluan lelaki juga adalah antara bahan untuk orang Jepun melawak, kiranya lukisan pertandingan ini lebih kurang macam lawak dewasa orang Jepun.

Walau bagaimanapun, ‘he-gassen’ telah disalah erti oleh syarikat surat khabar tabloid dari England bernama Daily Mail yang menerbitkan artikel pada tahun 2012. Menurut penulis artikel, skrol ‘he-gassen’ adalah skrol yang mengkritik tentang masuk campur kuasa Eropah dalam pentadbiran Jepun melalui lukisan sindiran pada fasa Edo (1600 – 1868). Artikel dari Daily Mail ini tersebar secara meluas sehingga ramai komuniti akademik mengkritik penulis yang kurang merujuk sumber-sumber asal tentang ‘he-gassen’.

Fasa Edo ialah satu-satunya fasa di mana Jepun mengalami era awal kemodenan. Fasa ini juga ramai golongan atasanseperti bangsawan yang berhibur dengan layanan pelayan wanita bernama geisha. Di sinilah lahirnya budaya ukiyo-e, iaitu budaya lukisan berunsurkan hiburan melampau antara golongan lelaki atasan dengan geisha. Lukisan ‘he-gassen’ dan pertandingan kemaluan lelaki juga dijadikan salah satu unsur yang diterapkan dalam budaya ukiyo-e.

Jadi,apa yang dikatakan pertempuran kentut di Jepun pada masa lampau hanyalah hiburan orang Jepun untuk tertawa dalam memahami lawak tandas mereka. Mereka pun kena hiburkan diri juga daripada murung sepanjang hari, kan? Korang relaks dan layan lukisan-lukisan ‘he-gassen’ yang penuh tidak masuk akal ini!

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots

RUJUKAN:

Bogaard, Cecilia. 26 February 2023. Fart Battles of the He-gassen Handscrolls Brought Toilet Humor to Life. Ancient Origins.

The art of flatulence! How 200-year-old Japanese ‘He-gassen’ paintings really DO have a deep meaning. Daily Mail. Published on 21 February 2012.


‘Peperangan’ Terhadap Pencemaran Alam Disebabkan Plastik

“Kalau tidak akan guna semula, elakkan daripada memilikinya.”

Begitulah sifat yang selayaknya diberikan kepada objek yang dikenal sebagai plastik.

Tanggal 5 Jun 2018, United Nation Environment Programme (UNEP) menganjurkan sambutan Hari Alam Sekitar Sedunia. Bertemakan ‘Beat Plastic Pollution’, ia seumpama satu ‘panggilan jihad’ atau ‘struggle’ melawan pencemaran alam sekitar yang disebabkan oleh plastik.

Ini suatu yang agak pelik kerana kita seakan-akan diseru untuk ‘berperang’ dengan objek tidak berakal – plastik. Tetapi, jika diamati maksud tema itu, peperangan ini sebenarnya berlaku antara ‘diri-jiwa’ manusia yang baik dengan ‘diri-jiwa’ manusia yang tidak baik – gelagat membuang sampah dan beg plastik yang tidak digunakan lagi. Ia suatu ‘jihad dalaman’. Atau peperangan menentang hawa nafsu manusia yang bersifat simplistik dan tidak memikirkan masa depan diri serta generasi akan datang. Yang lebih besar lagi adalah kegagalan manusia untuk menjaga amanah dengan peranan sebagai khalifah di muka Bumi (stewardship).

Pada saat tulisan ini dihasilkan, transaksi jualan air botol di kedai-kedai runcit atau pasaraya seluruh dunia dianggarkan sebanyak 1 juta bagi setiap minit! Setiap tahun pula, manusia menggunakan sekitar 5 trilion beg plastik. Daripada jumlah itu, separuh daripadanya hanya digunakan sekali sahaja. Kemudiannya, dibuang.

KESAN KEPADA KEHIDUPAN MARIN

Apakah impak pencemaran plastik kepada kehidupan marin? Setiap tahun, hampir 13 juta plastik dihanyutkan ke laut lepas. Situasi ini mengancam batuan karang dan kehidupan marin lain seperti ikan dan penyu. Sebagai contoh,  pada 3 Jun yang lalu, seekor ikan paus jenis Pilot dalam keadaan ‘nyawa-nyawa ikan’ terdampar di perairan Thailand, tidak berapa jauh dari sempadan Malaysia-Thailand. Sebelum mati, ikan paus yang cuba diselamatkan oleh para doktor sempat memuntahkan 5 helai beg plastik. Tambah mengejutkan, apabila bedah siasat yang dibuat mendapati, terdapat 80 beg plastik seberat 8 kilogram, ditemui tersangkut dalam perut ikan tersebut.

Selain daripada impak kepada kehidupan marin, pencemaran sampah plastik ini juga mencacatkan pemandangan kawasan tarikan pelancongan. Industri pelancongan akan terpalit dengan nama buruk. Sebagaimana yang berlaku di Bali, Indonesia. Dalam sebuah video yang dirakam oleh seorang penyelam Inggeris, Rich Horner di akaun facebook-nya, mendedahkan kepada masyarakat dunia akan keadaan perairan di Bali yang dipenuhi sampah plastik. Menurut sumber, video tersebut dirakam di lokasi penyelaman Manta Pont Nusa Penida. Hal sebegini adalah tamparan hebat kepada industri pelancongan Indonesia dan seluruh dunia mengenai usaha sewajarnya dilakukan untuk membentuk sikap pelancong dan penduduk tempatan supaya benar-benar mengambil berat hal-hal kebersihan. Kerana akhirnya nanti, baik berupa manfaat atau mudarat (seperti kerugian, nama buruk dan sumber protein), ia akan tetap menimpa semua pihak, terutama penduduk tempatan.

IMPAK KEPADA MANUSIA

Sisa plastik yang terhasil bukan setakat daripada beg plastic sahaja, malah hampir segala barangan manusia seperti pakaian, alat-alat kosmetik, dan peralatan rumah, mengandungi sejumlah plastik yang sukar terurai. Jika terurai sekalipun, ia akan masa berpuluh-puluh tahun untuk terurai sepenuhnya. Bayangkan jika sisa plastic itu dibuang merata-rata, lambat laun ia boleh memasuki saliran air bersih untuk kegunaan manusia. Boleh jadi pada ketika itu, plastik sudah berada dalam struktur yang sangat kecil – disebut mikrobit. Walau bagaimanapun, manusia mungkin boleh berasa lega, kerana setakat ini para saintis belum dapat menemui kesan langsung kepada kehidupan dan kesihatan manusia, melainkan kesan-kesan melalui rantaian makanan seperti sumber protein dan lain-lain.

Akan tetapi, harus diingat, plastik yang dihasilkan itu terkandung banyak bahan kimkia yang kebanyakkannya berupa toksik dan berkemampuan untuk mengganggu pertumbuhan hormon manusia. Sudah tentu manusia yang bersifat ‘reflexive’ tidak akan membiarkan objek bernama plastik ini akan terus mengancam diri sebagaimana ia mengancam kehidupan liar mahupun tumbuh-tumbuhan.

“IF YOU CAN’T REUSE, REFUSE IT”

Moto pada kali ini adalah gambaran kepada satu desakan kuat untuk mengajak seluruh manusia, segenap pelusuk bumi supaya dapat sama-sama dalam perjuangan mengurangkan pencemaran plastik ini. Seperti yang penulis sebutkan di atas, ini adalah ‘perjuangan dalaman’ manusia. Jiwa yang baik harus mendominasi jiwa yang jahat. Sifat Diri al-Insaniyyah atau al-Natiqah (rasional) harus menguasai sifat Diri al-Hayawaniyyah (kehaiwanan). Perbezaan antara manusia dan binatang serta tumbuh-tumbuhan terletak pada kewujudan aqal yang dimiliki. Akal terkandung Ilmu padanya, kefahaman pula seharusnya mampu membentuk amal dan manusia berkemampuan untuk bermuhasabah. Menurut Dr. Zaidi Ismail (2018), ciri ‘reflexive’ hanya ada pada manusia. Reflexive adalah kemampuan untuk menilik dan mengenal diri sehinggakan manusia secara serentak menjadi yang mengetahui dan yang diketahui sekaligus.

Sebagai contoh, jika manusia mengetahui bahawa alam sekitar ini boleh tercemar dan hancur keseimbangannya disebabkan perbuatan manusia, manusia juga harus insaf bahawa perbuatan sebagai pelaku pencemaran itu berhubung kait dengan corak kepenggunaan manusia sendiri, contohnya barang apa yang dibeli, pakaian dan makanan apa yang dipilih? Sedarkan manusia bahawa corak kepenggunaan mereka selama ini, adalah penyumbang kepada ketidak seimbangan ekologi yang berlakupada hari ini? Adakah setiap pemilihan barang itu melibatkan bahan plastik-sekali-guna-kemudian buang? Apakah yang mendorong manusia memiliki barang-barang tersebut; iklan, rakan-rakan atau ahli keluarga? Adakah plastik wujud 100 tahun lepas dan mengapakah ia wujud? Tidak bolehkah manusia tidak bergantung dengannya? Apakah pula alternatif kepada kehidupan yang tidak bergantung kepada plastic? Sekiranya manusia insaf akan setiap kesan perbuatannya, manusia mampu mengelakkan diri daripada berulangnya situasi pencemaran yangsemakin membarah kini.

Asplek ‘reflexive’ dalam bermuhasabah diri ini adalah amat penting diterapkan dalam pendidikan hari ini. Menurut beliau lagi:

“Penilaian atau audit diri ini pada hakikatnya melibatkan bukan sahaja semakan dan pembetulan kepada sikap, perangai dan perlakuan diri pada masa-masa lalu tetapi lebih penting lagi, penilaian dan pembaikian kandungan akalnya… Malah, kualiti ilmu seseorang itulah yang pada akhirnya menentukan sikap, perangai dan perlakuannya.” (Aqal, Ilmu & Pendidikan, IKIM, 2018)

APA YANG SAYA BOLEH BUAT

Lantas, persoalan seterusnya ialah, apakah yang saya boleh lakukan kini? Usah terbeban dengan persoalan ini. Manusia tidak perlu untuk menunggu satu-satu polisi digubal, barulah hendak mengamalkannya. Adalah memadai sekiranya manusia dapat mempelajari beberapa tip mudah untuk membiasakan diri mengelak daripada bergantung kepada plastic.

Contohnya, jika memesan air di restoran, elakkan daripada menggunakan penyedut minuman. Jika ke kedai runcit atau pasaraya untuk membeli barang keperluan, biasakan membawa beg dari rumah, dan sekiranya keluar ke mana-mana, biasakan diri dan ahli keluarga membawa bekalan air dari rumah. Dalam erti kata yang lain, hindari diri dan keluarga kecil kita daripada membeli air botol mineral di kedai-kedai di luar sana, hatta jika dijual di rumah-rumah ibadat sekalipun.

Usaha kecil sebegini, apabila membudaya, ia sebenarnya mampu memberi impak besar. Tanpa kita sedari.

Akhir kata, berkat bulan Ramadan yang Mulia ini, juga bersempena dengan Hari Alam Sekitar Sedunia, azam baharu apabila keluar daripada madrasah Ramadan ini, harus terkandung dalamnya perubahan mengakar untuk menginsafi bahawa selama ini, ketidak seimbangan alam sekitar yang sedang berlaku, sebenarnya disebabkan diri manusia – diri kita. Jiwa yang suci dan akal yang sihat, menjadi syarat untuk memahami dan bertindak menghindari perbuatan zalim mencemarkan alam sekitar dengan plastik pakai-buang.

Sebagaimana firman Allah dala Surah Ar-Rahman, ayat 1 hingga 10:

“(Allah) Yang Maha Pemurah. Yang mengajarkan al-Quran. Dia menciptakan manusia. DIa mengajarnya pandai berbicara. Matahari dan bulan beredar mengikut hitungan yang tertentu. Dan tumbuh-tumbuhan dan pohon-pohon, kedua-duanya tunduk (kepada-Nya). Dan langit telah ditinggikan-Nya dan Dia ciptakan keseimbangan. Agar kamu jangan merosakkan keseimbangan itu. Dan Bumi telah dibentangkan-Nya untuk makhluk-Nya.”

Pesanan Yang Maha Mulia ini adalah antara landasan kukuh bagi setiap Muslim mengambil berat dan cakna mengenai isu alam sekitar serta bagaimana harus mendepani cabaran kehilangan keseimbangan (dalam konteks ini: ekologi) pada hari ini. Kesyukuran harus dizahirkan dengan berpegang kepada amanah untuk mengekalkan keseimbangan berlandaskan Ilmu dan Pengetahuan yang akan menatijahkan kreativiti dan inovasi untuk amnfaat manusia sejagat.

Sumber Utama:

Artikel ditulis oleh Alif Basri untuk The Patriots.

Alif Basri merupakan seorang karyawan di Perbadanan Kota Buku. Namun, mempunyai nyala rasa untuk mendepani cabaran alam sekitar. Beliau adalah Pengerusi Persatuan Eksplorasi Pasca Karbon, sebuah persatuan untuk mendidik masyarakat dengan gaya hidup yang lestari. Melalui persatuan ini, beliau dan sahabat-sahabat persatuan mendidik masyarakat melalui pelaksanaan projek-projek kecil tenaga solar untuk pertanian di beberapa tempat sekitar Kuala Lumpur dan Selangor beserta modul pendidikan alam sekitar. Cita-cita beliau tinggi; mahu menjadikan bahan api fosil sebagai satu sejarah peradaban manusia. Walaupun masih banyak sumbernya, namun ia bukan pilihan untuk manusia menggunakannya secara wewenang.


Pembersihan Stadium – Seperca Nilai Kebersihan Jepun

Bagi
kebanyakan orang, kebersihan jarang ditekankan walaupun ia mempunyai banyak
faedah dari segi kesihatan dan amat digalakkan dalam agama. Bahkan, ada
beberapa hadis Nabi s.a.w yang menitikberatkan soal kebersihan seperti,
“Kebersihan itu sebahagian daripada iman.” (Hadis yang diriwayatkan oleh Abu
Malik al-Ashari r.a) Dan melihat kepada kesungguhan penyokong pasukan
kebangsaan Jepun membersihkan stadium selepas tamat perlawanan Piala Dunia
tahun lepas, dedikasi kepada perkara ini seharusnya dicontohi.

Mungkin
bagi sesetengah pihak, ia dianggap remeh-temeh. Tetapi perkara ini seharusnya
dipuji kerana secara tidak langsung, ia mengharumkan nama negara Matahari
Terbit itu dari segi tingkah laku penyokong. Perkara ini dapat dilihat dengan
jelas dalam perlawanan pertama kumpulan H menentang pasukan Colombia. Pasukan
yang diberi jolokan Samurai Biru (Blue Samurai) ini berjaya mengatasi pasukan
gergasi Amerika Selatan itu dengan keputusan 2-1 hasil jaringan pemain tengah
Borussia Dortmund Shinji Kagawa dan penyerang Werder Bremen Yuya Osako.

Tipikal
bagi mana-mana penyokong untuk bersorak dan bergembira selepas tamat perlawanan
bagi meraikan kemenangan pasukan masing-masing tanpa mengira pasukan kebangsaan
atau kelab. Tetapi berbeza dengan penyokong Jepun, mereka memilih membersihkan
barisan tempat duduk mereka dan mengutip sampah bagi memastikan ia bersih
sebelum dan selepas kedatangan mereka. Walaupun perkara sebegini bukan sesuatu
yang baru bagi mereka, tetapi ia dianggap sesuatu yang aneh tapi baik dalam
kalangan penyokong dan wartawan.

Wartawan
bola sepak berpangkalan di Jepun Scott McIntyre melihat ia bukan sekadar
sebahagian daripada budaya bola sepak tetapi juga sebahagian daripada budaya
Jepun itu sendiri. Dan bagi Sheila Smith, seorang pakar Jepun dari Majlis
Hubungan Luar, warga Jepun amat mengambil berat soal kebersihan terutama
ruangan awam. Dan pada masa sama, mereka melihat diri mereka sebagai tetamu dan
mereka harus memuliakan tuan rumah (penganjur Piala Dunia 2018 ialah Rusia)
dengan menunjukkan contoh yang baik seperti mengutip sampah selepas perlawanan.

Perkara
ini tidak hanya terpakai pada acara sukan sahaja tetapi meliputi pelbagai
insiden sedih yang melanda negara berkenaan. Michael Green, seorang pakar dari
Pusat Strategik dan Hubungan Antarabangsa masih ingat pengalaman seorang rakan
dari Tentera Laut Amerika Syarikat yang datang menghulurkan bantuan kemanusiaan
pasca-musibah gempa bumi 2011. Tragedi tersebut mengorbankan lebih 22,000 orang
dan memaksa 120,000 orang meninggalkan kediaman masing-masing untuk berlindung
di tempat yang selamat. Satu perkara yang menjentik perhatian rakan Green ialah
apabila helikopter mereka tiba, penduduk beratur dengan cermat dan tunduk
hormat bila mereka mengeluarkan bantuan makanan dan minuman. Ini sama sekali
berbeza di tempat-tempat lain di mana penduduk berpusu-pusu ke helikopter dan
berebut-rebut mendapatkan bantuan yang dihulurkan.

Disiplin sebegini sudah diterapkan dalam rakyat Jepun sejak dari kecil lagi. Di sekolah, kanak-kanak diajar membersihkan bilik darjah dengan tujuan mengajarkan mereka kemahiran hidup, mendedahkan mereka terhadap kepentingan alam sekitar dan menunjukkan rasa hormat terhadap orang lain. Bila perkara ini sudah sebati dalam diri dan menjadi sebahagian daripada tabiat mereka, ianya mudah diamalkan dan tidak dianggap satu beban pun.

Jika ada yang melawat Jepun, pasti anda perasan tidak banyak tong sampah disediakan di bandar-bandar. Ini kerana penduduk diterapkan idea membawa sampah kembali ke kediaman masing-masing sama ada untuk dibuang atau dikitar semula. Dan kalau anda menghadiri festival-festival muzik Jepun, barisan orang yang beratur panjang itu bukannya beratur untuk membeli minuman atau cenderamata artis pujaan. Sebaliknya, itu merupakan barisan orang yang beratur untuk pengumpulan sampah dan mendapatkan mata percuma dari aktiviti kitar semula.

Selain itu, masyarakat Jepun juga dilihat sebagai satu komuniti yang kolektif di mana penduduknya sentiasa ditekankan bahawa mereka merupakan sebahagian daripada sesuatu yang lebih besar dan kepentingan orang awam lebih besar berbanding kepentingan diri sendiri. Dan ini diterjemahkan dalam perilaku mereka bukan saja dalam tetapi juga di luar negara. Ini dinyatakan seorang penterjemah dari Osaka bernama Makiko Takahashi.

Dia melihat tindakan penyokong Samurai Biru ini sebagai satu perilaku yang elok kerana bagi mereka, lebih elok meninggalkan sesebuah tempat dalam keadaan bersih dan cantik. Jika seseorang itu meninggalkan sesuatu tempat dalam keadaan kotor dan tak terurus, ini sudah tentu menimbulkan rasa kurang senang pengguna yang menggunakan kemudahan itu kemudian. Takahashi menambah dalam budaya Jepun sendiri, lebih baik mengakhiri sesuatu perbuatan itu dengan kebaikan berbanding keburukan.

Kerajaan
Jepun turut memuji perilaku pasukan bukan saja di atas padang tetapi juga di
tepi padang. Dan siapa sangka perilaku mereka itu turut diikuti oleh penyokong
pasukan lain. Selepas Senegal membuat kejutan mengalahkan Poland yang diterajui
ayam tambatan Bayern Munich Robert Lewandowski dengan keputusan 2-1, penyokong
Senegal juga memilih mengutip sampah dan membersihkan stadium selepas tamat
perlawanan. Dan ini menimbulkan reaksi positif dalam kalangan penyokong.

Tetapi amalan ini bukan hanya dilakukan semasa menang tetapi juga bila kalah. Selepas Samurai Biru tewas di tangan Belgium pada perlawanan pusingan kedua, ia merupakan satu keputusan yang mengecewakan. Tetapi di sebalik semua itu, penyokong Jepun meneruskan rutin kutipan sampah seperti biasa dan terus mendapat pujian pengguna laman media sosial. Pasukan kebangsaan Jepun juga tidak ketinggalan membersihkan bilik persalinan mereka sebelum meninggalkan stadium dan meninggalkan nota terima kasih kepada Rusia.

Gelagat dua set individu ini sebenarnya menunjukkan kebanggaan mereka terhadap gaya hidup mereka dan seharusnya dikongsi nilai-nilai ini dengan orang lain. McIntyre melihat di sebalik semua ini, keghairahan semasa bermain atau menyokong tidak seharusnya menjejaskan standard perilaku individu sebagai manusia yang bertanggungjawab. Ini kerana bila kita melakukan perkara yang dianggap terhormat, ia sebenarnya menambah lagi prestij sesebuah pasukan dan para penyokong.

Justeru, tatkala kita memuji gelagat penyokong Jepun ini, renunglah juga usaha kebersihan yang dibuat. Jika usaha yang dibuat bersifat cukup makan saja, makanya sampai ke sudah tak selesai isu kebersihan yang menghantui masyarakat kita hari ini. Dan bila disuruh menjaga kebersihan, beban tanggungjawab seharusnya ditanggung oleh semua pihak bukan diletakkan 100% di tangan pihak berkuasa.

Bila itu dapat digalas semua pihak, segala agenda berkenaan kebersihan dan penjagaan alam sekitar dapat direalisasikan dengan jayanya. Jika tidak, ia sekadar satu lagi bentuk angan-angan Mat Jenin dan kita terus malu dengan perilaku diri sendiri.

SUMBER

1.
Illmer, Andreas. (2018). BBC. World Cup: Japan fans impress by cleaning up
stadium. https://www.bbc.com/news/world-asia-44492611

2.
Ward, Alex. (2018). Vox. Japanese World Cup fans cleaned up the stadium after
they won. Now others are doing it. https://www.vox.com/2018/6/20/17483158/world-cup-2018-japan-clean-senegal-colombia

3.
Daily Mail. (2018). Japanese fans STILL clean up the stadium after their match…
despite the heartbreak of seeing their side lose 3-2 in the last minute. https://www.dailymail.co.uk/news/article-5912349/Japanese-fans-clean-stadium-match-despite-heartbreaking-defeat-Belgium.html

4.
Gates, James. (2018). CultureTrip.com. Why Were Japanese Fans Cleaning Up After
Themselves at the World Cup? https://theculturetrip.com/asia/japan/articles/why-were-japanese-fans-cleaning-up-after-themselves-at-the-world-cup/